PAS sedia lawan BN jika UMNO bergerak sendirian

PAS membayangkan bersedia berdepan Barisan Nasional (BN) pada Pilihan Raya Umum Ke-15 (PRU-15) akan datang sekiranya UMNO bertanding sendirian tanpa menghiraukan Muafakat Nasional (MN).

Naib Presiden PAS Datuk Mohd Amar Nik Abdullah berkata parti itu mempunyai beberapa pilihan untuk berdepan PRU akan datang, termasuk kerjasama dalam gabungan Perikatan Nasional (PN).

Pada masa sama, katanya PAS juga berusaha untuk mewujudkan kerjasama di antara UMNO dan Parti Pribumi Bersatu Malaysia (Bersatu) selagi Parlimen tidak dibubarkan.

“Bagaimanapun jika UMNO masih berkeras juga untuk bertanding bersendirian maka PAS terpaksa hadapi perkara itu.

“Kita sudah biasa, sedia atau tidak sedia, bila UMNO buat keputusan maka kita kena hadapi. Kita tidak boleh terima jika UMNO hendak bekerjasama… PAS perlu tinggalkan Bersatu… kerana jika boleh kita hendak sentiasa bersama untuk kepentingan semua.

“Mungkin kita dengan MN, PN, dan mungkin kita bersendirian. Jadi semua pilihan ini kita ambil kira dan kita bersedia untuk berdepan dengan semua pilihan berkenan,” katanya kepada media malam tadi.

Mohd Amar PAS sudah menubuhkan jawatankuasa perundingan yang sedang berunding mengenai pemilihan kerusi PRU-15.

Timbalan Menteri Besar Kelantan berkata PAS sentiasa bersiap siaga menghadapi PRU-15 yang akan diadakan pada bila-bila masa kerana sudah hampir memasuki tahun kelima.

“Kita sudah sedia hadapi pilihan raya pada bila-bila masa. PAS pun menunggu tarikh yang diumumkan. Jika ia diumumkan awal, PAS akan membuat persediaan yang sepatutnya,” katanya.


Paras air melebihi tahap bahaya di 6 negeri, Selangor paling banyak – JPS

15 stesen kendalian Jabatan Pengairan dan Saliran (JPS) menunjukkan paras air melebihi tahap bahaya membabitkan negeri Sarawak, Pahang, Selangor, Johor, Negeri Sembilan dan Melaka, lapor Bernama.

Ia berdasarkan data yang dikongsi JPS melalui laman web rasmi publicinfobanjir.water.gov.my setakat jam 10.45 pagi ini.

Selangor merekodkan paras air melebih aras bahaya terbanyak membabitkan Sungai Semenyih di Pekan Bangi Lama, Hulu Langat; Sungai Binjai di Pekan Meru, Klang; Sungai Klang di Taman Sri Muda, Klang dan Sungai Rasau di Taman Desa Kemuning, Klang.

Selain itu Sungai Langat di Bukit Changgang, Kuala Langat; Sungai Labu di Kampung Salak Tinggi, Sepang; Sungai Langat di Dengkil, Sepang serta Sungai Langat di Jenderam Hilir, Sepang.

Di Sarawak pula membabitkan stesen di Long Jegan, Long Teru dan Marudi, Miri; Pahang (Sungai Serting di Jambatan Padang Gudang, Bera); Johor (Sungai Lenik di Ladang Chaah, Segamat), Negeri Sembilan (Sungai Linggi di Pekan Linggi, Port Dickson) dan Melaka (Sungai Melaka di Melaka Pindah, Alor Gajah).

Dalam kenyataan yang dimuat naik di laman Facebook, JPS meminta orang ramai sentiasa peka dan berwaspada dengan keadaan cuaca semasa.

Amaran dan ramalan banjir terkini serta maklumat berkenaan kenaikan aras sungai serta kadar lebat hujan boleh diperoleh melalui laman sesawang rasmi ataupun akaun twitter Public Infobanjir.


[KEMAS KINI] Kes melonjak paras tertinggi, Kedah hampiri angka 1,000

Jangkitan Covid-19 di seluruh negara dalam tempoh 24 jam sehingga 12 tengah hari tadi melonjak ke paras tertinggi hari ini apabila mencatatkan 15,573 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes kini kepada 980,491 kes.

Lembah Klang yang merangkumi Selangor, Kuala Lumpur dan Putrajaya terus menyumbang kes tertinggi hari ini. Selangor merekodkan 7,672 kes, Kuala Lumpur (2,063) dan Putrajaya (41).

Berdasarkan data dikeluarkan Kementerian Kesihatan (KKM) hari ini, lapan negeri dan wilayah merekodkan peningkatan, dengan kes di Kedah melonjak menghampiri angka 1,000.

Kedah hari ini merekodkan 937 jangkitan baharu, berbanding 701 kes semalam. Sejak beberapa hari lalu, kes positif Covid-19 di negeri itu terus meningkat.

Lonjakan mendadak jangkitan Covid-19 di Kedah mulai 8 Julai sehingga sekarang dikatakan berpunca daripada kegagalan mematuhi sepenuhnya prosedur operasi standard (SOP) yang ditetapkan.

Pada 7 Julai, Kedah merekodkan 198 kes positif Covid-19, tetapi ia mula meningkat kepada 360 kes sehari selepas itu, sehinggalah yang tertinggi sebelum ini dicatatkan pada 21 Julai 2021 dengan 800 kes.

Semalam, sebanyak 13,034 jangkitan baharu dilaporkan di seluruh negara dalam tempoh 24 jam, dengan Lembah Klang terus menyumbang kes tertinggi.

Jumlah kes paling tinggi dicatatkan sebelum ini ialah pada 15 Julai sebanyak 13,215 jangkitan.

Pada masa sama Dr Noor Hisham turut mengingatkan bahawa varian Delta adalah varian baharu yang dua hingga empat kali lebih mudah dan cepat merebak berbanding varian sedia ada.

“Ia merebak dalam masa yang lebih singkat dan lebih mudah menjangkiti orang lain. Oleh itu orang ramai perlu meningkatkan langkah perlindungan diri dengan memakai pelitup muka berganda di tempat awam, elakkan ke tempat sesak dan sempit dan memastikan pengudaraan yang baik,” katanya.

Katanya kajian berterusan oleh Institut Penyelidikan Perubatan (IMR) dan Institusi Kesihatan dan Perubatan Komuniti (IHCM) Universiti Malaysia Sarawak (UNIMAS) telah mengenal pasti sebanyak 119 kes varian baharu virus SARS-CoV-2.

Semua 119 kes adalah Variant of Concern (VOC) iaitu 106 kes varian Delta; 10 kes varian Beta; dan tiga kes varian Alpha.

Beliau berkata, angka itu menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 429 kes.

“Daripada jumlah yang dikesan tersebut, 409 kes adalah VOC manakala 20 kes adalah Variant of Interest (VOI). Secara keseluruhan, sehingga kini, bagi VOC terdapat sebanyak 206 kes varian Beta, 189 kes varian Delta dan 14 kes varian Alpha manakala bagi VOI terdapat 13 kes varian Theta, empat (4) kes varian Kappa, dan tiga (3) kes varian Eta,” katanya.

Sementara itu Dr Noor Hisham juga menasihatkan semua individu yang disahkan positif perlu mengemas kini status kesihatan pada ruang perlu dilakukan di dalam aplikasi MySejahtera dan dilakukan secara harian sehingga disahkan tidak lagi positif Covid-19 iaitu tamat tempoh pemantauan 14 hari.

“Jika anda merupakan individu dalam Pengawasan dan Pemerhatian (PUS), lakukan penilaian kesihatan secara kendiri selama 14 hari dalam aplikasi MySejahtera,” katanya.

Pecahan mengikut negeri 23 Julai 2021.


18 kematian semalam kedua terendah sejak tujuh bulan

Jumlah pesakit Covid-19 yang meninggal dunia semalam adalah yang kedua terendah sejak tujuh bulan lalu dan bulan ini, apabila mencatat 18 kes, berbanding 17 kes pada 3 Disember lalu.

Menurut Kementerian Kesihatan (KKM), angka terbaharu itu menjadikan jumlah kumulatif kematian sebanyak 31,044, termasuk 6,275 pesakit meningga dunia sebelum diberi rawatan di hospital (BID).

Statistik di dalam laman sesawang Covidnow yang dikemas kini hari ini juga menunjukkan hanya satu sahaja kes BID dilaporkan semalam.

Sembilan negeri tidak melaporkan kes kematian semalam, membabitkan Kedah, Melaka, Pahang, Pulau Pinang, Sarawak, Terengganu, Kuala Lumpur, Labuan dan Putrajaya.

Daripada kes kematian yang direkodkan semalam, Perak mencatat jumlah tertinggi sebanyak tujuh kes, menjadikan kumulatif di negeri itu sejak awal tahun lalu naik kepada 1,327 kes, termasuk 173 kes BID.

Setakat ini, negeri itu merekodkan kumulatif positif sebanyak 126,830 kes, dengan 123,192 pesakit telah pulih, serta 2,131 kes masih aktif.

Daripada jumlah kes aktif itu, 1,605 pesakit menjalani kuarantin di rumah; 119 ditempatkan di PKRC; 357 dimasukkan ke hospital; dan 50 pesakit dirawat di unit rawatan rapi (ICU), dengan 33 daripadanya memerlukan alat bantuan pernafasan.

Negeri itu turut mencatat 12 kluster yang masih aktif, membabitkan masing-masing empat kluster tempat kerja dan pendidikan, dan masing-masing dua kluster kumpulan berisiko tinggi serta komuniti.

Bagi jumlah kematian di negeri-negeri lain semalam, Selangor mencatat tiga kes; diikuti masing-masing dua kes di Kelantan, Negeri Sembilan, dan Sabah; serta masing-masing satu kes di Johor dan Perlis.

Sepuluh negeri kekal merekodkan jumlah kematian melebihi 1,000 dengan Selangor mencatat 9,878 kes; diikuti Johor (3,820); Sabah (2,754); Kuala Lumpur (2,645); Kedah (2,129); Pulau Pinang (1,700); Sarawak (1,613); Perak (1,327); Negeri Sembilan (1,303); dan Kelantan (1,217).

Sehingga semalam negara mencatat 2,711,764 kumulatif kes positif, termasuk 6,256 kes import. Daripada jumlah itu, seramai 2,625,245 pesakit telah sembuh, sementara 55,475 kes masih aktif.

Daripada jumlah kes aktif itu, 46,457 pesakit menjalani kuarantin di rumah; 4,566 ditempatkan di PKRC; 4,052 dimasukkan ke hospital; dan 400 pesakit dirawat di ICU, dengan 198 daripadanya memerlukan alat bantuan pernafasan.


Ketua Polis Negara hentam Menteri Dalam Negeri sebelum bersara

Ketua Polis Negara, Tan Sri Abdul Hamid Bador hari ini menghentam cukup-cukup Menteri Dalam Negeri, Datuk Seri Hamzah Zainuddin susulan campur tangan dalam pengurusan Polis Diraja Malaysia.

Bercakap kepada pemberita di Bukit Aman hari ini, Abdul Hamid turut mendakwa Suruhanjaya Pasukan Polis (SPP) yang dipengerusikan Hamzah telah dicemari ‘unsur politik’.

Beliau berkata demikian kepada pemberita selepas dimnta mengulas pengakuan Hamzah bahawa suara dalam sebuah rakaman perbualan berkaitan pelantikan pegawai polis atasan.

Pagi tadi, Hamzah mengumumkan Timbalan Ketua Polis Negara, Datuk Seri Acryl Sani Abdullah Sani dilantik sebagai Ketua Polis Negara yang baharu berkuat kuasa 4 Mei nanti menggantikan Abdul Hamid yang tamat kontrak.

Mengulas lanjut Abdul Hamid berkata tujuan beliau membuat pendedahan itu bukan kerana kecewa khidmatnya tidak dilanjutkan, tetapi mahu menjelaskan bahawa menteri tidak boleh sembarangan dalam urusan polis.

“Saya mahu jelaskan tanggungjawab menteri selaku pengerusi Suruhanjaya Pasukan Polis (SPP) ada hadnya,” katanya sambil mendakwa Hamzah sekian lama cuba untuk mendapatkan kuasa bagi menentukan pertukaran dan penempatan pegawai polis.

Abdul Hamid berkata, beliau tidak menghadiri mesyuarat SPP yang dijadualkan hari ini kerana mesyuarat itu ada niat tidak betul.

“Kenapa mereka adakan mesyuarat SPP pada Jumaat? Kenapa bukan seminggu atau dua minggu lebih awal supaya kita boleh bincang untuk buat penambahbaikan?”

“Inilah situasinya. Isu tidak diambil serius. Bayangkan jika Suruhanjaya Perkhidmatan Awam mengendalikan urusannya seperti ini.

“Inilah sebabnya kenapa SPP tidak patut dipengerusi oleh seorang menteri. Lebih baik serah kepada seorang hakim atau bekas hakim. Apabila ia disertai menteri, akan ada unsur politik,” katanya.


Sekat MP ada kes mahkamah hadir Parlimen zalim: Ahmad Maslan

Anggota Parlimen (MP) Barisan Nasional (BN), terutama daripada UMNO, akan menolak cadangan pindaan Akta Majlis Parlimen (Keistimewaan dan Kuasa) 1952 (Akta 347), berhubung sekatan kehadiran mengikuti sidang Dewan Rakyat bagi MP yang mempunyai kes mahkamah.

Penolakan itu berdasarkan kenyataan oleh MP Pontian Datuk Seri Ahmad Maslan menerusi Twitter hari ini, yang tidak menyokong cadangan pindaan berkenaan.

Malah, Setiausaha Agung UMNO itu menyifatkan cadangan pindaan berkenaan adalah zalim kerana melanggar prinsip asas keadilan iaitu ‘tidak bersalah sehingga diputuskan benar-benar bersalah’.

Untuk rekod, beberapa kalangan MP BN, khususnya daripada UMNO, kini berdepan pelbagai kes mahkamah.

Ini termasuk Ahli Parlimen Bagan Datuk yang juga Presiden UMNO Datuk Seri Ahmad Zahid Hamidi dan Ahli Parlimen Pekan yang juga bekas Perdana Menteri Datuk Seri Najib Razak.

Malah, Najib telah didapati bersalah dan dihukum penjara serta denda berhubung dana SRC International, namun kini dalam proses merayu kepada Mahkamah Persekutuan setelah Mahkamah Rayuan mengekalkan sabitan hukuman oleh Mahkamah Tinggi.

Najib turut berdepan beberapa lagi pertuduhan jenayah membabitkan dana 1Malaysia Development Berhad (1MDB), cukai dan meminda laporan audit 1MDB.

Manakala, Zahid pula telah diarahkan membela diri terhadap 47 pertuduhan pecah amanah, rasuah, pengubahan wang haram melibatkan dana Yayasan Akalbudi.

Hakim Datuk Collin Lawrence Sequerah membuat keputusan itu setelah mendapati pendakwaan berjaya membuktikan kes prima facie terhadap Ahmad Zahid, 69, terhadap 12 pertuduhan CBT, lapan pertuduhan rasuah dan 27 pertuduhan pengubahan wang haram membabitkan puluhan juta.

Zahid turut berdepan 40 lagi pertuduhan, termasuk rasuah, berhubung kontrak visa di Mahkamah Tinggi Shah Alam.

Mengulas lanjut, Ahmad berkata sistem kehakiman di Malaysia berpegang kepada seseorang itu tidak bersalah sehingga diputuskan benar-benar bersalah, tanpa mengira MP kerajaan, pembangkang atau rakyat biasa.

“Hukuman pula boleh dirayu hingga ke Mahkamah Rayuan dan Mahkamah Persekutuan.

“Sehinggalah Mahkamah Persekutuan membuat keputusan, seseorang itu masih berpeluang untuk didapati tidak bersalah atau bersalah,” katanya.

Semalam, media melaporkan, Kabinet bersetuju dengan cadangan melaksana reformasi Parlimen termasuk meminda Akta Majlis Parlimen (Keistimewaan dan Kuasa) 1952 (Akta 347) sama ada melarang atau membenarkan Ahli Parlimen yang dituduh di mahkamah, digantung daripada menghadiri persidangan.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata perkara itu masih diperhalusi untuk disesuaikan dengan perkembangan dan peraturan sedia ada Dewan Rakyat.

Selain pindaan Akta 347, Wan Junaidi berkata, dua lagi cadangan reformasi Parlimen yang dipersetujui Kabinet pada mesyuarat kelmarin adalah berkaitan penggubalan Akta Perkhidmatan Parlimen serta pengenalan Draf Kod Etika Ahli-Ahli Parlimen.

Susulan keputusan Kabinet itu, beliau sudah memohon supaya Speaker Dewan Negara dan Dewan Rakyat mengadakan persidangan jawatankuasa dipengerusikan mereka bagi memutuskan rangka kerja serta libat urus menteri dengan semua pemegang taruh berkaitan undang-undang berkenaan.

“Ia juga bagi membincangkan cadangan takwim, garis masa dan tindakan lanjut yang akan dilaksanakan oleh Parlimen serta Bahagian Hal Ehwal Undang-Undang (BHEUU) Jabatan Perdana Menteri (JPM).

“Kedua-dua perkara ini berada dalam agenda pembaharuan Parlimen yang dipersetujui menerusi Memorandum Persefahaman Transformasi dan Kestabilan Politik yang termaktub dan dimeterai pada 13 September 2021,” katanya.


Atasi trauma kehilangan insan tersayang

Kehilangan insan tersayang akibat wabak Covid-19 memang meragut jiwa. Apatah lagi kekangan pandemik ketika ini menyukarkan kita untuk melihat wajah orang-orang yang disayangi pada detik terakhir.

Sesungguhnya, mereka yang diuji kehilangan ahli keluarga khususnya ibu, bapa dan adik beradik sekelip mata memang cukup berat untuk ditanggung.

Lebih perit, kehilangan insan terdekat seperti ibu bapa atau anak akibat Covid-19 boleh menyebabkan tekanan dan trauma kepada mereka yang ditinggalkan.

Kesedihan dirasai apabila tidak dapat ‘mengiringi’ pemergian terakhir insan disayangi dan ada yang kesal tidak dapat menemani insan pada saat bertarung virus itu.

Menurut Pensyarah Perubatan dan Pakar Psikiatri Universiti Sultan Zainal Abidin (UniSZA), Dr Muna Hamiza Asiff, trauma akibat kematian dan kehilangan mereka yang tersayang boleh menyebabkan pengalaman menyedihkan sehingga memberi kesan kepada kesihatan seseorang.

“Terdapat lima fasa perlu dilalui seseorang yang kehilangan insan tersayang seperti disebut ahli psikiatri Amerika Syarikat, Elisabeth Kubler Ross iaitu penafian, kemarahan, pengharapan, kesedihan berlebihan dan penerimaan.

“Kebanyakan mereka yang berdepan kehilangan insan tersayang akan melalui fasa ini dan tempoh masa yang diambil untuk pulih daripada trauma juga berbeza,” katanya.

Tambah beliau, mungkin ada mengatakan masa akan mengubati rasa pahit dan perit trauma kehilangan, tetapi sebagai manusia, adalah normal untuk berasa sedih, menangis dan melalui fasa kesedihan.

Katanya, tidak salah bersedih dan penting untuk menerima hakikat kehilangan orang tersayang dan emosi yang datang dengannya.

“Mereka yang berdepan trauma kehilangan insan tersayang perlu sentiasa mencari masa untuk bersama ahli keluarga dan rakan terdekat bagi berkongsi perasaan dan masalah dihadapi.

“Ini termasuk meneruskan aktiviti dan hobi yang biasa dilakukan, selain mengekalkan rutin seharian dengan membuat jadual.

“Jaga pemakanan, bersenam dan pastikan mendapat tidur mencukupi serta elak perkara yang dapat mengganggu kesihatan,” ujarnya.

Selain itu, lakukan ‘digital detox’ dengan berehat daripada media sosial supaya tidak mengganggu kesihatan mental,” katanya.

Muna Hamiza berkata, aktiviti sebegini mungkin dilihat sebagai ‘lencongan’ bagi mengisi masa bagaimanapun mereka yang berdepan trauma akibat kehilangan insan tersayang perlu mengakui kesedihan dialami.

Mereka berdepan trauma perlu mencari peluang meningkatkan kekuatan spiritual termasuk sabar dan reda dengan ujian yang menimpa serta mencari hikmah di sebalik apa yang berlaku.

“Masa diambil untuk pulih adalah berbeza tetapi trauma berpanjangan yang tidak dirawat boleh memberi kesan kepada kesihatan mental dan menyebabkan kemurungan.

“Selain mengalami kesedihan berpanjangan, trauma tidak dirawat boleh memberi kesan kepada kesihatan mental dan menyebabkan kemurungan.

“Minta bantuan orang lain untuk membantu anda berdepan trauma itu dan sekiranya perasaan itu berlarutan sehingga mengganggu aktiviti seharian, dapatkan bantuan serta penilaian dan rawatan daripada profesional,” katanya.

Menurut Muna Hamiza, individu di sekeliling boleh turut memainkan peranan bagi membantu individu berdepan dengan trauma dengan sentiasa berhubung dan bertanya khabar serta menjadi pendengar yang baik.

“Jangan menghakimi dan mengasingkan diri daripada mereka serta percaya terhadap perasaan sedih yang dikongsikan,” katanya.


PN atau PH-UMNO: Pilihlah Berdasarkan Bukti, Bukan Janji

Rakyat kini semakin resah dengan kenaikan kos sara hidup, yang disebabkan oleh dasar dan keputusan yang dilaksana dibawah pemerintahan Datuk Seri Anwar Ibrahim dan kerajaan Pakatan Harapan-Barisan Nasional (PH-BN).

Salah satu masalah utama yang dihadapi oleh rakyat ialah kenaikan harga barang keperluan, seperti makanan, pekerjaan dan perumahan. Di samping itu, Perdana Menteri tidak menunaikan janji-janji yang telah dibuat kepada rakyat, terutama dalam memenuhi keperluan kaum Melayu.

Anwar juga berjanji untuk menghapuskan kemiskinan, tetapi apa yang berlaku? Seperti yang disebut oleh Datuk Seri Hamzah Zainuddin, ramai golongan berpendapatan sederhana (M40) hari ini jatuh ke golongan berpendapatan rendah (B40). Adakah ini bukan tanda kegagalan dalam pengurusan ekonomi negara?

Rakyat juga kesal dan mempersoalkan tindakan kerajaan yang telah mengabaikan suara mereka dalam isu Kumpulan Wang Simpanan Pekerja (KWSP) dan kenaikan Kadar Dasar Semalaman (OPR) ke paras 3.00 peratus.

Di waktu yang mencabar ini, peranan Tan Sri Muhyiddin Yassin dalam mengurus pandemik COVID-19 tidak dapat dilupakan. Sebagai Perdana Menteri, beliau telah menunjukkan ketabahan dan ketegasan dalam membuat keputusan yang sukar namun penting untuk keselamatan dan kesejahteraan rakyat.

Pada permulaan pandemik, Muhyiddin telah memperkenalkan perintah kawalan pergerakan (PKP) yang ketat untuk mengekang penyebaran virus. PN juga telah memperkenalkan pelbagai inisiatif untuk membantu rakyat dan perniagaan semasa pandemik. Di bawah bimbingan Muhyiddin, Malaysia juga telah melancarkan kempen vaksinasi COVID-19 yang berkesan.

Perdana Menteri perlu menjawab soalan-soalan ini. Rakyat Malaysia memerlukan pemimpin yang jujur dan bertanggungjawab, bukan pemimpin yang pandai berjanji tetapi lupa untuk menunaikan janji.

Perikatan Nasional (PN) di bawah bimbingan Tan Sri Muhyiddin Yassin telah menunjukkan keupayaan untuk menangani cabaran dengan bijaksana dan komprehensif. Berbanding dengan kerajaan Pakatan Harapan-Barisan Nasional (PH-BN) yang kini berkuasa, PN menitikberatkan usaha dalam meringankan beban rakyat melalui pelbagai inisiatif dan program.

Jelas rakyat hari ini tidak lagi yakin dengan keupayaan kerajaan PH-BN, yang dipimpin oleh Perdana Menteri Anwar Ibrahim, untuk mentadbir negara dengan efektif. Dalam situasi ini, PN dianggap sebagai alternatif yang lebih baik, yang mampu memimpin dan menepati janji kepada rakyat.

PN juga telah memperkenalkan pelbagai langkah-langkah proaktif dalam usaha mengurangkan kos sara hidup, termasuk mencari kaedah bagi meningkatkan pendapatan rakyat. Dalam konteks pekerjaan, PN berjaya merangka dan menawarkan satu juta peluang pekerjaan berpendapatan tinggi bagi membantu ramai rakyat Malaysia mendapatkan pendapatan yang lebih stabil dan memadai.

Namun, kekuatan sebenar PN bukanlah pada strategi atau dasar semata-mata, tetapi juga terletak atas kepemimpinan. Kedua figura utama PN, Tan Sri Muhyiddin Yassin dan Tan Sri Tuan Guru Haji Hadi Awang didokong sebahagian besar rakyat khususnya orang melayu yang mengenang jasa, keikhlasan dan ketabahan tokoh-tokoh ini dalam memperjuangkan nasib mereka.

Datuk Seri Hamzah Zainudin, sebagai Setiausaha Agung PN yang juga Ketua Pembangkang, telah menunjukkan kecekapan dan dedikasi yang tiada tandingan dalam memimpin dan menggerakkan barisan parti.

Oleh itu, rakyat haruslah memilih berdasarkan bukti dan fakta, bukan berdasarkan janji kosong. Kemenangan PN di enam negeri ini dapat membawa perubahan yang nyata dalam kehidupan rakyat . Pilihan di tangan kita. Perlukah kita memilih pemimpin yang berjanji tetapi gagal menunaikan janji, atau adakah kita harus memilih pemimpin yang ikhlas, berani dan jujur demi negara?

*Mahathir Hj Mohd Rais
Ketua Penerangan Perikatan Nasional Wilayah Persekutuan

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Rayuan 14 individu ‘geng Nicky’ mohon dibebas didengar 7 Julai

Mahkamah Rayuan menetapkan 7 Julai depan untuk mendengar rayuan 14 individu, termasuk dua adik kepada ahli perniagaan Nicky Liow Soon Hee, yang memohon supaya dibebaskan atas pertuduhan terbabit dalam kumpulan jenayah terancang yang dikenali sebagai ‘Geng Nicky’.

Panel tiga hakim yang diketuai Datuk Seri Kamaludin Md Said menetapkan tarikh itu, selepas membenarkan permohonan peguam Datuk Rajpal Singh dan Timbalan Pendakwa Raya Samihah Rhazali, untuk menangguhkan pendengaran rayuan hari ini, lapor Bernama.

Dua lagi hakim yang bersidang ialah Datuk Hadhariah Syed Ismail dan Datuk Nordin Hassan.

Pada 30 September tahun lepas, Mahkamah Tinggi Shah Alam melepas tanpa membebaskan 14 individu itu, termasuk empat warganegara China, daripada tuduhan itu, dan mereka merayu terhadap keputusan itu memohon dibebaskan.

Hakim Datuk Abd Halim Aman membuat keputusan itu selepas pihak pendakwaan memohon agar kesemua tertuduh dilepaskan tanpa dibebaskan, kerana pendakwaan berhasrat untuk meneruskan pertuduhan pada masa akan datang.

Terdahulu, Rajpal yang mewakili 13 perayu memohon penangguhan, kerana sedang menunggu perkembangan rayuan satu kes berlainan di Mahkamah Persekutuan, membabitkan seorang wanita yang dilepas dan dibebaskan daripada tuduhan membunuh pembantu rumah warga Indonesia, yang akan didengar pada 23 Jun ini.

“Perkembangan kes itu penting kerana mempunyai hubung kait dengan rayuan yang akan dikemukakan di hadapan Yang Arif. Mohon satu tarikh baharu untuk pendengaran rayuan bagi kes ini,” kata Rajpal. Seorang lagi perayu diwakili peguam Jasmine Chong.

Dua tertuduh yang merupakan adik Nicky adalah Datuk Liow Wei Kin dan Datuk Liow Wei Loon, manakala tertuduh lain ialah Lee Han Keat, Lee Kam Onn, Datuk Lee Kum Weng, Eee Eng Chee, Dr Jovian Joris Tan Chern Chian, Datuk Loo Siew Chin, Lim Kang Li, Datuk Seri Andrew Lim Kim Ming serta empat warga China Huang Lei, Wang Yu Jun, Gu Xing Qiong serta Jiang Xue, yang berusia awal 20an hingga 56 tahun.

Mengikut pertuduhan, 13 tertuduh didakwa menjadi ahli kumpulan jenayah terancang ‘Geng Nicky’ di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 20 Mac 2021.

Mereka dituduh mengikut Seksyen 130V(1) Kanun Keseksaan yang memperuntukkan hukuman penjara maksimum 20 tahun, jika sabit kesalahan.

Sementara itu, Kim Ming didakwa membantu kumpulan jenayah sama di kawasan SetiaWalk, Persiaran Wawasan, Pusat Bandar Puchong, di sini antara 1 Jan 2017 dan 29 Mac 2021, mengikut Seksyen 130W Kanun Keseksaan yang memperuntukkan hukuman penjara maksimum 10 tahun, jika sabit kesalahan.


Singapura tutup kasino cetus kluster babitkan 11 jangkitan

Pihak berkuasa Singapura menutup kasino Marina Bay Sands selama dua minggu setelah mengesan 11 jangkitan virus Covid-19, kluster terbaharu muncul setelah wabak itu menular di pelabuhan perikanan menyebabkan sekatan sosial dikenakan semula.

Sebelas kes Covid-19 dikaitkan dengan kasino milik Las Vegas Sands Corp menyebabkan pusat perjudian itu ditutup mulai hari ini hingga 5 Ogos untuk tujuan sanitasi penuh, kata kenyataan Kementerian Kesihatan Republik Singapura, hari ini.

Ujian saringan akan dilakukan ke atas semua pekerja kasino di kompleks mega yang turut menempatkan hotel dan pusat beli-belah mewah.

Kluster kasino Marina Bay Sands adalah sebahagian daripada 179 kes baharu Covid-19 yang dikesan pada Rabu.

Sebilangan besar kes dikesan semalam berasal dari kelompok pelabuhan perikanan yang merupakan pusat jangkitan di pasar makanan, kelab karaoke dan kini di salah satu daripada dua kasino dii Singapura.

Menteri Kesihatan Singapura Ong Ye Kung berkata kluster perikanan mendorong kerajaan untuk menerapkan semula langkah lebih ketat, termasuk larangan makan di dalam kedai atau restoran dan membatasi pergerakan sosial mulai hari ini.

“Malangnya, sementara pengusaha ikan dan pembantu gerai mencari rezeki dengan ikhlas, mereka telah dijangkiti di pelabuhan,” kata Ong dalam catatan Facebooknya yang merujuk kepada sekatan tersebut.

Data kementerian itu menunjukkan jumlah jangkitan di pusat perikanan itu meningkat kepada 454 kes, sementara penularan di kelab karaoke pula meningkat kepada 215 kes, menjadikan kedua-dua tempat itu titik panas Covid-19 di Singapura.

Sekurang-kurangnya separuh daripada populasi di Singapura telah menerima dua dos suntikan vaksin Covid-19, kata Ong yang menjangkakan ia akan meningkat 64 peratus dalam tempoh dua minggu lagi. – Agensi


Tuduhan Hamid Bador tanpa bukti bermotif fitnah, jahat: Ulama

Dewan Ulamak PAS Pusat (DUPP) menyifatkan dakwaan dan kritikan Ketua Polis Negara, Tan Sri Abdul Hamid Bador berkaitan rasuah dan penyelewengan politik tanpa mengemukakan bukti kukuh, adalah ucapan yang mengundang fitnah dan persepsi jahat terhadap kerajaan Perikatan Nasional (PN).

Ketua Penerangan DUPP, Mohd Nor Hamzah turut membidas Abdul Hamid yang tidak mengambil tindakan undang-undang jika sudah mengetahui penyalahgunaan kuasa, penyelewengan dan rasuah di kalangan ahli politik.

“Jangan pula disebabkan lantikan beliau sebelum ini oleh kerajaan Pakatan Harapan (PH), beliau hilang pertimbangan dalam bersikap adil dengan terikut rentak politik PH sehingga menggunakan kedudukan beliau sekarang ini untuk meracuni pemikiran rakyat dengan mainan persepsi semata-mata sebagaimana yang diamalkan oleh politik PH.

“Jika benar sebagaimana dakwaan yang dilontarkan tersebut, maka mengapa tidak diambil tindakan susulan semasa beliau masih menjawat KPN (Ketua Polis Negara) dengan membuat laporan agar penyiasatan dilakukan dan dibawa ke muka pengadilan untuk diadili bagi dihukum menerusi lunas perundangan yang ada dalam negara ini,” katanya dalam kenyataan.

Sehubungan itu, DUPP mengingatkan Abdul Hamid bahawa Malaysia bukan negara ‘cowboy’ dan semua pihak tidak boleh bermain dengan persepsi iaitu menjatuhkan hukuman sebelum diadili dan diputuskan hukuman.

“Adakah beliau telah lupa terhadap Akta Polis Sek 4 (1) di mana dia sebagai KPN adalah bertanggungjawab kepada Menteri Dalam Negeri,” katanya mengulas kritikan terbuka Abdul Hamid terhadap pemimpin politik terutama daripada kerajaan Perikatan Nasional (PN).

Mohd Noor berkata, tidak wajar individu seperti Abdul Hamid yang tahu prosedur undang-undang dan menjaga ketenteraman negara memberi ucapan yang mengundang fitnah dan persepsi jahat kepada kerajaan PN.

“Tidak wajar individu seperti beliau iaitu orang yang tahu prosedur undang-undang dan menjaga keadilan negara, tidak menggunakan saluran yang ada namun hanya beremosi dalam ucapan sehingga mengundang sangkaan berunsurkan fitnah dan dakyah terhadap politik semasa dengan timbulnya persepsi jahat kepada kerajaan Perikatan Nasional (PN) sekarang ini kerana sikap yang beliau tunjukkan adalah mengetepikan nilai undang-undang,” katanya.


Kes 1MDB: Bekas eksekutif Goldman Sachs dapatkan nasihat pakar feng shui

Dua bekas pegawai bank Goldman Sachs mendapatkan nasihat daripada pakar feng shui pada 2016 berhubung cara mengendalikan siasatan Amerika Syarikat (AS) terhadap kes menyeleweng dana 1Malaysia Development Berhad (1MDB), menurut salah seorang daripadanya, Tim Leissner ketika memberi keterangan pada Selasa (1 Mac 2022).

Leissner ialah saksi utama pendakwa raya pada perbicaraan terhadap seorang lagi eksekutif Goldman Sachs, Roger Ng, 49, di Mahkamah Persekutuan Brooklyn, New York, yang mengaku tidak bersalah atas tuduhan bersubahat untuk mencuci wang dan melanggar undang-undang antirasuah.

Leissner, 52, mengaku bersalah atas tuduhan serupa pada 2018 dan bersetuju untuk bekerjasama dengan kerajaan.

Dalam keterangannya, Leissner mengatakan selepas Biro Siasatan Persekutuan (FBI) menyampaikan sepina kepadanya pada Februari 2016, Ng dan isterinya, Hwee Lim Bin, mencadangkan dia berunding dengan pakar feng shui yang dipercayai, untuk bertanya sama ada mereka akan menghadapi masalah.

Ng telah meninggalkan Goldman pada 2014, kata Leissner.

Tuduhan itu berpunca daripada salah satu skandal kewangan terbesar dalam sejarah. Pendakwa raya berkata Goldman dari 2009 hingga 2014 mengumpul AS$6.5 bilion untuk 1MDB melalui jualan bon dan memperoleh yuran AS$600 juta, tetapi AS$4.5 bilion itu dialihkan kepada pegawai, jurubank dan rakan sekutu mereka melalui rasuah dan sogokan.

Leissner menjelaskan dia dan Ng memainkan peranan penting dalam skim itu dan dia secara peribadi memindahkan wang sogokan AS$35 juta kepada Ng, jurubank terkemuka Goldman untuk Malaysia. Leissner menyelia firma bank itu bagi Asia Tenggara.

Dia berkata Ng dan Lim turut hadir dalam pertemuannya dengan ahli feng shui di sebuah hotel di Hong Kong, di mana pakar itu berkata dia akan menghadapi masalah dengan pihak berkuasa dalam tempoh lima tahun akan datang tetapi masalah itu akan diselesaikan sendiri.

“Saya dalam keadaan panik. Mereka merasakan ini akan memberi saya keselesaan dan mereka mahu menunjukkan sokongan mereka,” kata Leissner.

Pada penghujung pertemuan itu, Leissner berkata beliau, Ng dan Lim merekayasa cerita yang melibatkan Lim dan isteri Leissner ketika itu, Judy Chan, untuk menjelaskan mengenai dana AS$35 juta.

Keterangan Leissner boleh memberikan masalah kepada Ng, yang berhujah bahawa wang yang didakwa keuntungan haram sebenarnya diperoleh daripada perniagaan yang sah antara kedua-dua isteri lelaki itu.

Peguam Ng berkata beliau tidak memainkan peranan dalam menggelapkan dana 1MDB, selain memperkenalkan Leissner kepada perantara yang rapat dengan kerajaan Malaysia.

Ng berkata dia kemudian memberi amaran kepada Goldman supaya tidak mempercayai pengantara itu.

Peguam untuk Ng dijangka memanggil Lim untuk memberi keterangan dalam pembelaan terhadap suaminya.

Mereka mula memeriksa balas Leissner, yang telah memberi keterangan selama lima hari pada Khamis.

Pada 2020, Goldman membayar denda hampir AS$3 bilion dan mengatur supaya unitnya di Malaysia mengaku bersalah di mahkamah AS. – Reuters


Jurutera beri amaran tiga tahun lalu kondominium tak selamat

Pasukan pencari dan menyelamat berdepan situasi berbahaya dalam usaha yang dilihat semakin tipis untuk mengesan mangsa yang mungkin terperangkap dalam runtuhan kondominium Champlain Towers di Surfside, Miami, Amerika Syarikat (AS), Khamis lalu.

Mereka meninjau di bahagian luar, dari atas dan sesetengahnya memasuki terowong dari bawah runtuhan, sementara jentera berat digunakan untuk mengangkat longgokan konkrit yang bertimbun.

Runtuhan awal pagi Khamis ketika penghuni sedang tidur meranapkan sama sekali kondominium 12 tingkat ke dalam cerucuk yang dianggarkan sedalam 20 hingga 30 kaki.

Namun ketika usaha bertungkus-lumus untuk mengesan kira-kira 159 lagi penghuninya yang dilaporkan masih hilang, komuniti di kawasan itu dikejutkan dengan pendedahan dokumen yang memberi amaran keadaan kondominium itu tidak selamat.

Memetik laporan New York Times (NYT) hari ini, seorang jurutera perunding telah memberi amaran tiga tahun lalu bahawa terdapat bukti ‘kerosakan besar struktur’ iaitu pada ‘slab’ konkrit di bawah kolam renang dan banyak keretakan serta runtuhan di garaj parkir bawah tanah.

NYT mengatakan laporan jurutera perunding Frank Morabito pada Oktober 2018 membantu merangka rancangan pembaikan yang akan dilaksanakan segera, tetapi projek itu tidak dijalankan sehingga lebih daripada dua setengah tahun setelah pengurus bangunan diberi amaran.

Akhbar itu mengatakan bahawa persatuan pengurusan kompleks berkenaan mendedahkan beberapa masalah setelah kondominium itu runtuh.

Laporan Morabito menyebut sebilangan besar kerosakan kemungkinan disebabkan oleh pendedahan terhadap udara garam yang menghakis di sepanjang pantai Florida selatan. Kondominium Champlain Towers di Surfside sememangnya terletak di pinggir pantai Miami.

Morabito bagaimanapun tidak memberi petunjuk bahawa struktur kondominium itu berisiko runtuh, tetapi menyatakan bahawa baik pulih diperlukan untuk ‘mengekalkan struktur bangunan’ dan 136 unit kediaman.

“Walaupun sebahagian daripada kerosakan itu kecil, kebanyakannya melibatkan konkrit yang perlu diperbaiki tepat pada waktunya,” kata Morabito.

Dalam kejadian kira-kira jam 1 pagi Khamis lalu sebahagian besar daripada kondominium 12 tingkat runtuh. Empat mangsa disahkan terbunuh manakala 159 lagi dilaporkan masih hilang. – Agensi


4,896 kes baharu, 12 kematian

Kementerian Kesihatan (KKM) memaklumkan sebanyak 4,896 jangkitan baharu Covid-19 direkodkan dalam tempoh 24 jam semalam, Rabu (10 Ogos 2022), berbanding 3,083 kes pada Selasa.

Jumlah itu menjadikan kumulatif positif Covid-19 sejak Januari 2020 hingga semalam meningkat kepada 4,719,394 kes, dengan 4,638,716 pesakit telah pulih, termasuk 2,979 yang sembuh semalam.

Daripada jumlah itu, 3,401 kes Covid-19 melibatkan penerima vaksin dos penggalak; 1,035 kes (individu lengkap dua dos); 428 (individu tidak divaksinasi); dan 32 kes membabitkan individu yang menerima satu dos.

Sehingga semalam kes aktif meningkat semula kepada 44,622 kes, berbanding 42,717 yang dicatat pada Selasa, dengan seramai 42,942 pesakit masih menjalani kuarantin di rumah (41,042 pada Selasa), dan 35 ditempatkan di Pusat Kuarantin dan Rawatan Covid-19.

Sementara itu, seramai 1,577 pesakit dirawat di hospital, turun berbanding 1,578 pada Selasa, manakala 68 pesakit dimasukkan ke unit rawatan rapi meningkat berbanding 62 pada Isnin, dengan 37 daripadanya memerlukan alat bantuan pernafasan (35 pada Isnin).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Selangor – 1,842 (1,441,112);
Kuala Lumpur – 1,046 (413,230);
Johor – 120 (389,849);
Sabah – 369 (384,363);
Sarawak – 89 (310,578);
Kedah – 144 (305,755);
Pulau Pinang – 169 (292,543);
Kelantan – 99 (250,342);
Perak – 374 (217,843);
Negeri Sembilan – 253 (215,601);
Pahang – 80 (174,703);
Melaka – 148 (130,611);
Terengganu – 37 (127,782);
Putrajaya – 83 (25,077);
Labuan – 27 (21,989); dan
Perlis – 16 (18,016).

Sementara itu, KKM juga memaklumkan seramai 12 pesakit meninggal dunia akibat komplikasi Covid-19 semalam, termasuk enam kes kematian di luar fasiliti kesihatan atau kes brought in death (BID).

Susulan itu, jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,056 kes, termasuk 7,665 kes kematian di luar fasiliti kesihatan.

Dua daripada kes kematian itu masing-masing dilaporkan di Johor, Kedah, Kuala Lumpur serta Pahang, dan masing-masing satu di Melaka, Perak, Pulau Pinang dan Selangor.


“Untold Story jadi Unsold Story”, kata Takiyuddin

Persidangan Dewan Rakyat hari ini tegang selepas Ketua Whip Perikatan Nasional (PN), Datuk Seri Takiyuddin Hassan bangkit mempertikai perjalanan Aturan Mesyuarat dan Usul-Usul Dewan Rakyat.

Beliau mempersoalkan sama ada kerajaan mempunyai RUU lain untuk dibentangkan kerana hanya ada dua RUU saja dalam senarai AUM sedangkan persidangan Dewan Rakyat masih berbaki tujuh hari.

“Mengikut aturan mesyuarat ada dua RUU yang akan dibawa Kementerian Sumber Asli, Alam Sekitar Dan Perubahan Iklim (NRECC) dua sahaja. Kalau kita lihat DR 18 dan DR 19 ini, kedua-duanya hanya satu Fasal iaitu memberi kuasa kepada menteri untuk menggantung kuat kuasa.

“Soalan kami di pihak pembangkang, Datuk Yang Dipertua, hari ini baru hari yang keempat. Kita ada tujuh hari lagi (persidangan). Adakah pihak kerajaan tidak mempunyai apa-apa RUU untuk tujuh hari lagi?

“Apakah kerajaan ingin membuat surprise (kejutan) sebagaimana RUU insolvensi bacaan kali pertama 22 hari bulan, 23 hari bulan dibahas dan diputuskan? Tidak ada masa untuk ahli Parlimen membincang dan memikirkan perkara ini. Sudahlah tidak ada apa-apa penjelasan. Kerajaan yang dulu, pentadbiran yang dulu…apa-apa RUU dipanggil semua ahli Parlimen, menteri bagi penjelasan dulu. Ini hari berikutnya anda paksa kami untuk berdebat RUU itu. Saya mahu perkara ini direkodkan. Adakah ada RUU lagi untuk tujuh hari lagi? Kalau ada, bila?

“Mungkin kementerian-kementerian sibuk untuk mengadakan filem Untold Story, sudah menjadi Unsold Story sekarang ini. Ini penting. Ini Dewan Rakyat, rakyat melihat. Saya mohon penjelasan perkara ini,” katanya yang disambut sorakan wakil rakyat pembangkang.

Sebelumnya, Ahli Parlimen Kota Bharu itu bangkit membacakan Peraturan Mesyuarat 15 (1) dan 48 selepas Timbalan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Ugak Anak Kumbong mencadangkan supaya persidangan hari ini tidak akan ditangguhkan sehingga Rang Undang-Undang (RUU) Tenaga Boleh Baharu (Pindaan) 2023 bacaan kali kedua dan RUU Pihak Berkuasa Pembangunan Tenaga Lestari (Pindaan) 2023 selesai dibahas serta diputuskan.

Ahli Parlimen Arau, Datuk Seri Shahidan Kassim turut bangun dan menegaskan sekiranya kerajaan tidak lagi mempunyai RUU untuk dibawa, sepatutnya ruang itu diberi kepada usul persendirian untuk dibahaskan.

Dewan Rakyat kemudiannya direhatkan dua mini dan ditambah 10 minit lagi selepas ahli Parlimen pembangkang memohon undi belah bahagian bagi memutuskan cadangan supaya persidangan hari ini ditangguhkan selepas dua RUU dalam Aturan Urusan Mesyuarat (AUM) diputuskan.

Namun keputusan diumumkan Timbalan Yang Di-Pertua Dewan Rakyat, Datuk Ramli Mohd Nor tidak memihak pembangkang selepas pengiraan dibuat.

“Yang bersetuju sejumlah 83, tidak bersetuju 52 dan tidak mengundi 1 (iaitu) saya. Tidak hadir 86. Jadi jumlah keseluruhan 222. Maka usul 12 (1) dipersetujui, setiausaha jalankan tugas,” katanya.


10 lagi kluster pendidikan dikesan

Sepuluh daripada 12 kluster baharu Vovid-19 yang dikesan semalam melibatkan kategori pendidikan, manakala masing-masing satu membabitkan pusat tahanan dan kumpulan berisiko tinggi.

Kementerian Kesihatan (KKM) melaporkan kluster pendidikan itu dikesan di masing-masing dua di Perak, Kelantan, Pahang, serta Selangor dan masing-masing satu di Pulau Pinang serta Kuala Lumpur.

Dua kluster pendidikan di Perak melibatkan:

Di Kelantan melibatkan:

Di Pahang pula membabitkan:

Di Selangor, kluster pendidikan melibatkan:

Kluster pendidikan di Pulau Pinang membabitkan Kluster Jalan Pantai Bersih di Seberang Perai Utara, dan Seberang Perai Tengah, melibatkan sembilan kes, dan Kluster Lorong Peel di Cheras, Lembah Pantai, Titiwangsa di Kuala Lumpur (sembilan kes).

Sementara itu, kluster pusat tahanan pula ialah Kluster Teluk Air Tawar Butterworth, Pulau Pinang membabitkan 37 kes, dan kluster kumpulan berisiko tinggi di Hulu Selangor, Selangor (10 kes).

Sehingga semalam sebanyak 492 kluster masih aktif, manakala 5,720 lagi telah ditamatkan, dengan Selangor merekodkan kluster aktif tertinggi sekarang ini berbanding negeri dan Wilayah Persekutuan lain, iaitu sebanyak 77 kluster.


Kelulusan pindaan RUU MA63 beri maruah kepada Sabah, Sarawak

Kelulusan Rang Undang-Undang (RUU) meminda Perlembagaan Persekutuan berkaitan Perjanjian Malaysia 1963 (MA63), di Dewan Rakyat hari ini, benar-benar memberi pengiktirafan kepada tuntutan dan status istimewa Sabah dan Sarawak apabila menyertai Malaysia,

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata pindaan itu akan menyaksikan MA63 diletakkan setaraf dengan Perjanjian Persekutuan 1948 dan Perjanjian Persekutuan 1957.

Memetik Bernama, beliau berkata ini berikutan ia memperincikan peringkat pembentukan dan hala tuju Malaysia daripada Persekutuan Tanah Melayu 1948 dan hala tuju Persekutuan Tanah Melayu 1957 apabila Perlembagaan Persekutuan diterima pakai pada 1957.

“Apabila Malaysia dibentuk pada 1963, kecuali beberapa perkara mengenai kawal lindung, perundangan dan kedudukan istimewa yang telah dipersetujui, beberapa janji dalam MA63 tidak dimasukkan dalam Perlembagaan Persekutuan dan oleh itu Perjanjian itu sendiri tidak diiktiraf.

“Apa yang kami lakukan di sini adalah untuk meletakkan MA63 dalam Perlembagaan Persekutuan untuk menjadi Malaysia yang sebenar dalam konteks tiga perjanjian – Perjanjian Persekutuan 1948, Perjanjian Persekutuan 1957 dan MA63.

“Ia memberi maruah kepada Sabah dan Sarawak sebagai sebahagian daripada Malaysia, yang kemudiannya mewujudkan negara ini,” katanya dalam kenyataan berikutan kelulusan pindaan itu hari ini.

Wan Junaidi seterusnya berkata dengan mengiktiraf MA63 dalam Perlembagaan Persekutuan, kerajaan kini boleh merujuk kepada semua janji yang dibuat pada 1963 secara terperinci dan dinyatakan dalam laporan Jawatankuasa Antara Kerajaan (IGC), yang merupakan kajian mendalam Laporan Suruhanjaya Cobbold mengenai tuntutan Sabah dan Sarawak.

Sementara itu, Presiden Warisan Datuk Seri Mohd Shafie Apdal berkata tujuh Ahli Parlimen Warisan menyokong pindaan Rang Undang-Undang Perlembagaan (Pindaan) 2021 kerana Perkara 1(2) merupakan satu daripada perkara utama dalam Perlembagaan Persekutuan yang menyentuh status Sabah Sarawak.

“Kami ingin tegaskan bahawa kami boleh bersetuju dengan perkara-perkara yang memberikan kebaikan untuk negara dan Sabah tanpa perlu menandatangani MoU (Memorandum Persefahaman) dengan kerajaan dan Pakatan Harapan,” katanya dalam sidang media di bangunan Parlimen hari ini.

Sidang media itu turut dihadiri Datuk Ignatius Dorell Leiking (Penampang), Datuk Mohd Azis Jamman (Sepanggar), Isnaraissah Munirah Majilis (Kota Belud), Ma’mun Sulaiman (Kalabakan), Ahmad Hassan (Papar) dan Datuk Rozman Isli (Labuan).


SKMM minta padam ciapan kritik kerajaan, Twitter tak layan

Aplikasi Twitter tidak melayan permintaan Suruhanjaya Komunikasi dan Multimedia Malaysia (SKMM) untuk menurunkan beberapa ciapan mengkritik kerajaan.

Memetik laporan MalaysiaNow, pemintaan itu bagi menurunkan empat ciapan dibuat pengguna dengan akaun ‘Salim Iskandar’ yang kerap menyiarkan tulisan mempersendakan kerajaan campuran pimpinan Perdana Menteri, Datuk Seri Anwar Ibrahim.

“Memandangkan Twitter sangat percaya dalam mempertahankan dan menghormati suara pengguna kami, adalah menjadi dasar kami untuk memberitahu pengguna jika kami menerima permintaan undang-undang daripada entiti yang diberi kuasa (seperti penguat kuasa undang-undang atau agensi kerajaan) untuk memadamkan kandungan daripada akaun mereka,” kata Twitter dalam e-mel kepada Salim bagi memaklumkan permintaan SKMM kepadanya.

Salim sebelum ini menyiarkan beberapa siri ciapan mencabar Anwar untuk mengangkat sumpah laknat bagi menafikan dakwaan liwat yang mana beliau disabitkan bersalah dan dijatuhkan hukuman penjara pada 2015 sebelum diberikan pengampunan diraja pada 2018.

Beliau juga menyelar Anwar kerana pendiriannya sekarang yang memihak kepada pelaburan China, membandingkan dengan kenyataan Anwar sebelum ini yang mengkritik kerajaan kerana bergantung hanya kepada Beijing, termasuk ketika Anwar menuduh kerajaan Datuk Seri Najib Razak menjual negara kepada China.

Twitter dalam maklum balasnya menasihatkan Salim untuk memutuskan sama ada beliau mahu memadamkan siaran itu secara sukarela atau mendapatkan khidmat peguam bela.

Perkhidmatan rangkaian media sosial yang berpangkalan di Amerika Syarikat itu mempunyai dasar meneliti permintaan daripada agensi kerajaan untuk memadam ciapan tetapi ia hanya dipenuhi untuk kes yang melibatkan kemudaratan kepada kanak-kanak, ancaman nyawa dan keganasan.

Dasar Twitter juga menghalang syarikat itu daripada mematuhi permintaan yang boleh menyekat kebebasan bersuara atau menutup mulut wartawan dan ucapan politik yang sah.

SKMM ialah sebuah agensi pengawal selia di bawah Kementerian Komunikasi dan Digital diterajui Fahmi Fadzil yang mengundang kontroversi kerana serangannya terhadap media serta ancaman tindakan polis terhadap pengkritik kerajaan baru-baru ini.


Kerajaan kekal benarkan orang ramai pulang sambut hari raya: Ismail Sabri

Kerajaan masih berpegang dengan pendiriannya sebelum ini untuk membenarkan rakyat pulang ke kampung menyambut Hari Raya Aidilfitri, kata Perdana Menteri Datuk Seri Ismail Sabri Yaakob.

Ismail Sabri berkata sudah berpesan kepada mereka yang ditemuinya untuk meraikan hari raya dengan baik bersama keluarga masing-masing selepas dua tahun tidak merayakan perayaan itu di kampung susulan pelaksanaan Perintah Kawalan Pergerakan bagi membendung penularan Covid-19, lapor Bernama.

Ismail Sabri berkata beliau sendiri sebagai Perdana Menteri ‘lari daripada kebiasaan’ dengan tidak mengadakan rumah terbuka di Seri Perdana pada hari raya pertama, yang merupakan kelaziman setiap kali Aidilfitri, bagi memberi peluang kepada rakyat menyambut hari raya bersama keluarga terlebih dahulu.

“Saya sebut pada mereka (yang saya temui) bahawa anak-anak boleh balik beraya tahun ini. Saya percaya ramai yang sudah pulang ke kampung dari hari puasa pertama kerana jalan raya sesak teruk disebabkan ramai yang pulang untuk berbuka di kampung.

“Kali ini, untuk beri peluang orang balik beraya, kita mengadakan Rumah Terbuka Perdana Menteri pada 8 Mei… balik kampung dahulu beraya dengan keluarga kerana sambutan malam sebelum raya memang ditunggu-tunggu untuk bersama-sama membuat persediaan,” katanya.

Ismail Sabri yang juga Ahli Parlimen Bera berkata demikian semasa ditemui selepas menyampaikan sumbangan daripada Yayasan Petronas kepada golongan memerlukan termasuk golongan miskin, Orang Kurang Upaya (OKU), anak yatim dan ibu tunggal di Masjid Al-Muttaqin, Kampung Mengkarak di Bera hari ini.

Bagaimanapun, dalam keseronokan pulang ke kampung, Perdana Menteri meminta orang ramai untuk terus melakukan kawalan kendiri walaupun banyak kelonggaran telah diberikan selepas negara memasuki Fasa Peralihan ke Endemik bermula 1 April lepas.

“Walaupun kawalan kendiri tidak diwajibkan, namun pemakaian pelitup muka masih diwajibkan. Saya berharap masing-masing boleh melakukan kawalan kendiri untuk menjaga keselamatan diri, keluarga dan orang lain walaupun tiada lagi penjarakan fizikal,” katanya.

Mengulas mengenai sumbangan itu, Ismail Sabri berkata sumbangan wang tunai yang diagihkan hari ini dan esok kepada 4,800 penerima dari sekitar Parlimen Bera adalah bagi membantu penerima membuat persiapan menyambut Aidilfitri.

Umat Islam di Malaysia dijangka menyambut Hari Raya pada 3 Mei ini dan Ismail Sabri berkata rumah terbuka di Bera akan diadakan pada 7 Mei di Dataran Kerayong di sini.


Pengguna ATM kena caj RM1 transaksi pengeluaran ATM bermula esok

Pengguna mesin pengeluaran wang automatik (ATM) akan mula dikenakan caj transaksi sebanyak RM1 berkuatkuasa esok, ia menerusi makluman secara rasmi oleh beberapa buah bank tempatan.

Caj tersebut diperkenalkan semula kebanyakkan bank yang menyediakan mesin ATM kepada pengguna bermula 1 Februari (esok) dan notis berhubung caj tersebut juga sudah dimuat naik sejak Disember tahun dalam media sosial bank masing-masing.

Antara bank yang membuat pengumuman berhubung caj tersebut adalah Maybank, Bank Islam Malaysia Bhd, CIMB Bank, RHB Bank, Citibank dan HSBC.

Dalam makluman di media sosial, Maybank telah menyatakan bahawa mulai 1 Februari, caj transaksi pengeluaran tunai antara bank di ATM akan dilaksanakan semula.

“Pelanggan Maybank masih boleh mengeluarkan wang tunai tanpa caj di ATM Maybank,” demikian menurut bank itu.

Menurut CIMB, “Pelanggan yang dihormati, berkuat kuasa pada 1 Februari 2022, caj transaksi RM1 akan dikenakan ke atas pengeluaran wang tunai antara bank untuk transaksi yang dilakukan di ATM/mesin layan diri bukan CIMB Bank/CIMB Islamic.”

Menurut makluman Bank Islam pula, “Bagi pemegang kad Bank Islam, tiada caj dikenakan untuk pengeluaran menggunakan ATM Bank Islam.”

Sementara itu di media sosial, beberapa pengguna melontarkan respons masing-masing dengan ada yang berkata caj RM1 itu akan menyebabkan orang ramai kembali beratur panjang di beberapa buah ATM.

Ada juga yang mengkritik bank sebagai kedekut kerana tidak mampu menyerap caj RM1 itu.

“Singgit pun bank tak boleh absorb ke cost tu. Kedekut…,” ciapnya di laman Twitter.

Sebelum ini, kerajaan memperkenalkan pengecualian caj pada sistem MEPS pada 6 April 2020.

Langkah itu bagi membolehkan orang ramai mengeluarkan wang tunai daripada ATM yang berkongsi sistem MEPS semasa perintah kawalan pergerakan tanpa perlu dikenakan caj RM1.

Caj RM1 yang dikenakan Payments Network Malaysia Sdn Bhd (PayNet) kepada pelanggan.

Bank Negara Malaysia (BNM) adalah pemegang saham terbesar dalam PayNet, manakala baki sahamnya dikuasai konsortium 11 bank.


Beri peluang, masa Ismail Sabri buktikan kemampuan

Rasanya seluruh rakyat lega dengan perkembangan terkini politik dalam negara, keresahan yang membelenggu sejak awal Ogos lalu mungkin sudah reda apabila jawatan Perdana Menteri kesembilan sah diisi Datuk Seri Ismail Sabri Yaakob, Ahli Parlimen Bera.

Semakin lega kita apabila mendengar ucapan sulung Naib Presiden UMNO itu yang dipancarkan secara langsung ke seluruh tanah air pada Ahad lalu, menggariskan komitmen jelasnya kepada rakyat dan negara.

Ungkapan perdamaian diucapkan, frasa Keluarga Malaysia menghantar mesej bahawa Perdana Menteri baharu ini mahu unsur kasih sayang menjadi teras dalam kehidupan di negara kita ketika pelbagai krisis masih mengancam, paling merisaukan adalah penularan Covid-19 yang menjadi punca pelbagai masalah lain.

Metafora nilai kekeluargaan menjurus ke arah perpaduan, beliau mengajak rakyat berbilang bangsa, agama dan ideologi politik untuk bersolidariti tidak kira di mana tinggal mereka, dari Semenanjung hingga ke Borneo, dari Perlis hingga ke Sabah.

Sesungguhnya konsep keluarga dalam sebuah negara khususnya ketika kita masih berusaha menangani cabaran keluar daripada pandemik COVID-19 amat penting. Ia membawa maksud bahawa seluruh rakyat perlu saling bergantung antara satu sama lain jika mahu memenangi perang ini.

Namun, solidariti hanya sekadar ilusi jika kestabilan politik dibiarkan terus mengganggu. Impian menjadi negara maju dengan rakyat hidup dalam suasana selesa hanya boleh menjadi realiti jika politiknya stabil, menjadikan apa juga masalah serta cabaran lebih mudah diharungi.

Untuk itu, Perdana Menteri menawarkan ruang kepada kepemimpinan pembangkang menganggotai Majlis Pemulihan Negara (MPN) dan Jawatankuasa Khas Menangani Covid-19, tawaran kerjasama rentas parti yang pastinya akan membuka dimensi baharu buat Malaysia.

Sudah-sudahlah berpolitik kerana berebut kuasa, pertelingkahan ini dan pelbagai isu lain yang tidak penting pada saat ini hanya membuatkan rakyat muak, menimbulkan keresahan dan semakin melebarkan jurang perpecahan dalam persepakatan.

Parti pembangkang perlu memasang niat yang betul untuk menyelamatkan rakyat yang sudah lama terhimpit dan negara yang sudah lebih setahun terjejas akibat COVID-19. Tidak perlu berprasangka sama ada tawaran itu sekadar untuk mencukupkan syarat atau hanya untuk mengiakan pandangan kerajaan semata-mata.

Alangkah molek jika Perdana Menteri diberi peluang untuk membuktikan keikhlasan niatnya, tidak merugikan pun jika pembangkang pula menyambut tawaran dan ruang yang diberikan untuk bersama-sama dalam perang melawan musuh tidak kelihatan ketika ini, bersama-sama menyumbang dalam usaha memulihkan ekonomi negara dan bersama-sama menstabilkan politik Malaysia.

Kini adalah masa untuk rakyat, masa untuk semua pihak yang berada dalam barisan kepimpinan, yang berada di Parlimen sebagai wakil kepada kira-kira 32 juta penduduk Malaysia untuk benar-benar berkhidmat.

Lalun untuk tujuan itu sudah dirintis Perdana Menteri yang menggariskan dua objektif utama dalam usaha mengurangkan kesan berpanjangan disebabkan pandemik Covid-19.

Sama-samalah pihak kerajaan dan pembangkang saling membantu mengembalikan kesejahteraan rakyat seiring usaha meningkatkan kuasa beli pengguna,selain mengangkat semula sektor swasta sebagai pemacu pertumbuhan ekonomi negara.

Apakah kita tidak mahu mempermudahkan niat Perdana Menteri untuk memastikan tiada mana-mana rakyat Malaysia, tanpa mengira agama, bangsa dan kaum tercicir atau terpinggir daripada bantuan.

Adakah kita sangsi dengan jaminan dan komitmen kerajaan untuk mendengar dan memberi tumpuan kepada suara anak muda dalam menjayakan agenda besar pemulihan negara.

Perlukah diganggu program vaksinasi ketika kerajaan sudah meluluskan tambahan pembelian enam juta dos vaksin lagi sebagai antara ikhtiar dan jalan keluar daripada krisis pandemik, sekali gus menjamin hidup dan kehidupan rakyat.

Semua komitmen yang dinyatakan Perdana Menteri dalam ucapan sulungnya seharusnya menyejukkan apa yang panas, menghentikan cubaan politiking jika ada lagi pihak yang masih ghairah untuk mencipta ketidaktentuan.

Tiada apa yang merugikan jika kita memberi peluang dan masa kepada pemimpin baharu ini untuk membuktikan apa yang dikata.

Azman Mohamed
Bangi, Selangor
*Pembaca Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Debaran azam tahun baharu, 2022

Apabila kita menyebut perkataan azam, sudah tentu kita mempunyai keinginan yang kuat untuk melakukan sesuatu.

Secara umumnya kita boleh berazam setiap hari, namun jarang melakukannya kerana menunggu hari yang bermakna atau sesuai dengan kita bagi tujuan melaksanakan azam tersebut.

Justeru, ada yang berazam membuat sesuatu semasa menyambut hari lahir, hari perkahwinan, mendapat kerja yang diinginkan, sempena hari kebesaran Islam dan paling banyak melakukan azam apabila beralih ke tahun baru.

Kebanyakan memilih di hujung tahun kerana mudah untuk membuat perkiraan kejayaan dan kegagalan diri sendiri bagi tempoh setahun.

Persoalannya sejauh mana keazaman kita sebelum ini dipenuhi dan apakah jaminan untuk mencapai azam tersebut bagi tahun yang mendatang?

Menurut Pengarah Pusat Penyelidikan dan Pembangunan Keluarga dari Jabatan Psikologi dan Pendidikan Kaunseling Universiti Malaya, Dr. Rafidah Aga Mohd. Jaladin, rasa tertekan sebelum melangkah masuk ke tahun baharu atau apa-apa yang sifatnya baharu itu sebenarnya merupakan sesuatu yang normal.

“Manusia itu sifatnya berkembang dan rasa tertekan itu merupakan satu fitrah kerana apabila memasuki fasa tahun baharu, kita cenderung mengimbas semula pencapaian-pencapaian dalam hidup.

“Sebagai contoh, kita mula mengimbas kembali azam yang tidak tercapai dan juga rasa tertekan yang muncul akibat daripada pertambahan usia,” ujarnya.

Oleh itu, Rafidah menambah sebagai manusia, kita seharusnya cuba untuk tidak terlalu memfokuskan kepada perkara negatif seperti azam yang tidak sempat dicapai, sebaliknya melihat kembali apa antara azam-azam kecil yang mungkin sudah tercapai tanpa sedar.

Tambah beliau, rasa tekanan itu lazimnya timbul apabila kita terlalu memfokuskan kepada penyesalan atau ‘regrets’ pada tahun itu dan bukannya pencapaian atau ‘highlights’ yang berlaku dalam satu-satu tempoh.

“Sebagai contoh, mungkin azam atau harapan besar seperti mahu beli rumah pertama itu tidak tercapai, namun mungkin ada harapan kecil yang rupanya sudah pun terlaksana.

“Pendapat saya, pencapaian itu walau sekecil mana pun masih satu kemajuan, maka ia seharusnya tetap diraikan,” katanya lagi.

Ingatlah, setiap pertambahan tahun bermakna kita semakin dekat menghampiri negara abadi. Cukuplah berazam untuk mengisi dunia tanpa menambah bekalan ke akhirat. Selamat tahun baru 2022.


Presiden PKBM dibebaskan daripada pertuduhan rasuah

Mahkamah Sesyen Melaka hari ini melepas tanpa membebaskan Presiden Persekutuan Kebangsaan Berbasikal Malaysia (PKBM) Datuk Abu Samah Abd Wahab terhadap dua pertuduhan mendapatkan suapan bernilai RM48,811.85.

Hakim Elesabet Paya Wan membuat keputusan itu selepas Timbalan Pendakwa Raya Suruhanjaya Pencegahan Rasuah (SPRM) Mahadi Abdul Jumaat memohon agar tertuduh dilepas tanpa dibebaskan susulan representasi yang dikemukakan tertuduh diterima pihak pendakwaan, menurut laporan Bernama.

Mahkamah juga memerintahkan wang jaminan sebanyak RM10,000 dan pasport antarabangsa Abu Samah dikembalikan kepadanya.

Peguam Azrul Zulkifli Stork yang mewakili Abu Samah ketika dihubungi mengesahkan perkara itu.

Abu Samah hadir di mahkamah hari ini ditemani anaknya Naib Presiden PKBM, Norazman Abu Samah yang juga Ahli Jawatankuasa Pengurusan ACF dan Naib Presiden PKBM yang juga Setiausaha Agung Persekutuan Berbasikal ASEAN (ACF) Datuk Amarjit Singh Gill.

Pada 3 Jun 2022, Abu Samah mengaku tidak bersalah di Mahkamah Sesyen Ayer Keroh di sini atas dua pertuduhan tersebut.

Mengikut pertuduhan pertama, beliau sebagai Presiden PKBM didakwa menggunakan jawatannya untuk mendapatkan suapan apabila memilih syarikat milik anaknya iaitu Syarikat Harapan Baiduri Sdn Bhd untuk menyediakan sewaan kenderaan logistik dengan harga keseluruhan RM12,750.

Suapan itu didakwa dilakukan melalui 13 baucar bayaran mulai 2013 hingga 2018.

Bagi pertuduhan kedua, Abu Samah didakwa melakukan perbuatan sama membabitkan syarikat milik adik-beradiknya, Syarikat Keluarga Haji Wahab Hassan Sdn Bhd untuk membuat sewaan rumah inap desa bagi kegunaan atlet berbasikal dengan harga keseluruhan RM36,061.85 melalui 32 baucar bayaran mulai 2013 hingga 2018.

Kedua-dua perbuatan itu didakwa dilakukan di Pejabat PKBM dalam daerah Melaka Tengah antara 2013 hingga 2019.


Sembilan maut dalam kebakaran di pusat rawatan Covid-19

Sekurang-kurangnya sembilan orang mangsa maut dalam insiden kebakaran di pusat membeli-belah yang menempatkan hospital merawat pesakit coronavirus di Mumbai, kata pihak berkuasa India hari ini.

Timbalan Pesuruhjaya Polis (DCP) Prashant Kadam berkata beberapa orang masih hilang dan mungkin terperangkap di dalam hospital yang terletak di tingkat tiga pusat membeli-belah itu.

Seramai 70 pesakit yang dijangkiti Covid-19 yang ditempatkan di hospital swasta tersebut dipindahkan ke pusat rawatan lain dan punca kebakaran masih sedang disiasat.

Pihak berkuasa juga belum mendedahkan sama ada mereka yang terkorban adalah pesakit Covid-19.

Mumbai ketika ini sedang bergelut berdepan penularan wabak Covid-19 dan terdapat lebih daripada 5,500 kes dalam sehari pada Khamis, jumlah tertinggi direkodkan sejak wabak itu menular.

Sementara itu, jumlah jangkitan kes Covid-19 baru di India meningkat 59,118 semalam, kenaikan harian tertinggi sejak 18 Oktober, menurut data Kementerian Kesihatan setakat hari ini.


Pegawai MP Bentong dan Setiausaha Akhbar Menteri dipanggil beri keterangan

Polis mengesahkan dua pegawai kepada pemimpin Pakatan Harapan (PH) dipanggil bagi memberi keterangan berhubung kes semasa kempen Pilihan Raya Umum Ke-15 (PRU-15) lalu.

Dua individu tersebut, Pembantu Ahli Parlimen Bentong, Noor Suhana Ishak dan Setiausaha Akhbar Menteri Ekonomi, Farhan Iqbal diminta memberi keterangan berhubung hantaran di akaun Twitter yang mendakwa Pemuda UMNO mengganggu ceramah Parti Ikatan Demokratik Malaysia (MUDA).

Ketika itu, UMNO berkempen dalam PRU-15 secara berasingan dan masih belum menyertai kerajaan PH-DAP untuk membentuk kerajaan pusat.

Noor Suhana berkata, mereka masing-masing dipanggil untuk dirakam keterangan di Ibu Pejabat Polis Daerah (IPD) Sentul dan IPD Putrajaya, hari ini.

“Saya menerima panggilan daripada pegawai penyiasat untuk dirakam keterangan di IPD Sentul jam 2 petang, esok (hari ini).

“Farhan pula (dirakam keterangan) di IPD Putrajaya jam 10 pagi, hari sama,” katanya melalui Twitter hari ini.

Sementara itu, Ketua Polis Kuala Lumpur, Datuk Azmi Abu Kassim berkata, kes itu disiasat oleh IPD Muar, Johor.

“Pegawai penyiasat sudah membuat temu janji dengan kedua-dua individu itu untuk merakam keterangan mereka.

“Kes itu disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia,” katanya ketika dihubungi, hari ini.

Pada 17 Oktober tahun lalu, media melaporkan ceramah MUDA dicemari insiden provokasi sekumpulan lelaki berbaju hitam dalam kejadian di Muar, Johor.

Dua klip video tular masing-masing berdurasi satu minit 31 saat dan 45 saat memperlihatkan sekumpulan lelaki bermotosikal yang menganggu ceramah MUDA.

Bagaimanapun, keadaan terkawal dengan kehadiran anggota polis.

Presiden MUDA, Syed Saddiq Syed Abdul Rahman memaafkan sekumpulan anak muda yang cuba menimbulkan provokasi semasa ceramahnya itu.

Dalam satu hantaran di Facebook, Syed Saddiq menyatakan bahawa kumpulan itu bukan musuhnya.


Sokongan Melayu terhadap BN merosot : Kajian

Sokongan pengundi Melayu terhadap Barisan Nasional (BN) merosot dalam tempoh enam bulan terakhir menjelang Pilihan Raya Umum ke-15 (PRU-15), lapor The Malaysian Insight.

Tinjauan terkini Pusat Kaji Selidik Merdeka Centre mendapati sokongan pengundi Melayu kepada BN pada penghujung Oktober hanya 32% berbanding 40% pada penghujung Mei.

Sokongan itu sebelumnya jatuh empat mata kepada 36% pada penghujung Julai tetapi naik sedikit kepada 37% pada penghujung September sebelum jatuh lima mata semasa kajian terkini dijalankan penghujung Oktober.

Kajian itu dijalankan antara Mei hingga Oktober tahun ini melibatkan 1,209 pengundi berumur lebih 18 tahun yang ditemu bual melalui telefon dari seluruh negara.

Responden ditanya tentang gabungan pilihan antara Pakatan Harapan, BN, Perikatan Nasional, dan Gerakan Tanah Air (GTA)

Namun kajian itu mendapati 29% pengundi Melayu dan 6% pengundi India masih belum membuat keputusan.

“Ada kemungkinan sebahagian daripada pengundi yang belum membuat keputusan ini akan menyokong parti pemerintah tetapi pengalaman lalu memberitahu kami majoriti mereka ada kemungkinan akan mengundi parti lawan, sama ada PN atau PH,” kata Merdeka Centre.

Sementara itu, dalam kalangan pengundi Cina, 47% menyokong PH manakala 18% tidak pasti.

Responden ini dipilih secara berkadar dengan demografi kawasan pilihan raya di seluruh negara melibatkan 62% penundi bandar dan 38% pengundi luar bandar dan separa bandar.

Kajian terakhir ini dijalankan antara 19 hingga 28 Oktober.


Duduk bincang masa depan rakyat, bukan bincang hanya soal pilihan raya: Hamzah

Semua parti politik perlu bersikap terbuka untuk duduk berbincang bersama-sama bagi menentukan masa depan rakyat, kata Setiausaha Agung Bersatu Datuk Seri Hamzah Zainuddin.

Beliau berkata perbincangan antara parti politik bukan hanya menumpukan soal untuk menang pilihan raya semata-mata, malah tanggungjawab lebih besar menanti dalam menentukan hala tuju negara.

“Untuk kepentingan rakyat ini biarlah kita mempunyai sikap yang terbuka. Maknanya apa? Maknanya kita boleh duduk, bincang semata-mata untuk menentukan masa depan rakyat.

“Jadi selalunya kita membincangkan perkara-perkara seperti ini, bukan hanya nak membincangkan soal pilihan raya, tapi nak membincangkan soal kepentingan bagaimana nak menentukan masa depan negara yang lebih baik, cara mana, strategi bagaimana…

“Apa semua itu harus difikirkan bersama-sama kalau benar-benar mahu berkecimpung dalam politik,” katanya memetik laporan Bernama.

Beliau berkata demikian ketika ditemui pemberita pada Majlis Iftar ala Madinah peringkat Parlimen Tangga Batu anjuran Bersatu Bahagian Tangga Batu, di Dewan Kompleks Sukan Komuniti Krubong di Melaka, malam tadi.

Hadir sama Naib Presiden Bersatu Datuk Mohd Rafiq Naizamohideen.

Mengulas mengenai idea kerjasama ‘khemah besar’ Pakatan Harapan (PH) bagi menghadapi pilihan raya umum akan datang, Hamzah berkata semua parti politik mempunyai pandangan yang berbeza-beza mengenai perkara tersebut.

Katanya apa yang penting adalah matlamat dan tujuan berpolitik adalah demi kepentingan rakyat.


Hakim soal mengapa RM6 juta disalur kepada yayasan Zahid jika sumbangan politik

Hakim Mahkamah Tinggi Kuala Lumpur, Datuk Collin Lawrence Sequerah hari ini menyoal peguam Datuk Seri Ahmad Zahid Hamidi mengapa RM6 juta disalurkan kepada Yayasan Akalbudi sekiranya ia adalah sumbangan politik.

Soalan itu ditanya ketika peguam Hamidi Mohd Noh, yang mewakili Presiden UMNO itu berhujah mengenai dua keping cek berjumlah RM6 juta yang disalurkan kepada Yayasan Akalbudi seperti tertera dalam pertuduhan ke-14 dan ke-15 membabitkan rasuah.

Bagaimanapun, Hamidi memaklumkan bahawa wang yang disalurkan kepada yayasan milik Zahid adalah sumbangan politik serta derma amal dan bukan rasuah untuk mendapatkan projek.

Memetik Bernama, beliau berkata, saksi pendakwaan ke-32 iaitu bekas Ketua Pegawai Eksekutif Datasonic Group Berhad Datuk Abu Hanifah Noordin, yang menyumbangkan wang RM6 juta itu, berpendapat ‘sumbangan politik’ dan ‘derma amal’ adalah sama.

Sebelum ini, saksi pendakwaan ke-34 iaitu bekas Timbalan Pengarah Urusan Datasonic Group Berhad, Chew Ben Ben berkata pada April 2017, beliau telah menyerahkan cek terbabit kepada Zahid di kediaman rasmi beliau dan memaklumkan mahkamah bahawa wang itu adalah ‘sumbangan politik kepada Barisan Nasional.’

Pada prosiding hari ini, Hamidi berkata kedua-dua cek dibayar kepada akaun pelanggan firma guaman Tetuan Lewis & Co sebagai pemegang amanah kepada YAB.

Beliau juga berhujah bahawa Chew, yang disifatkan sebagai satu-satunya saksi penting bagi pertuduhan ke-14 dan ke-15, telah memaklumkan mahkamah kedua-dua pertuduhan terhadap Ahmad Zahid adalah satu ‘fitnah.’

Hamidi merujuk keterangan Chew yang menafikan bahawa beliau telah memberikan rasuah atau upah kepada Ahmad Zahid bagi pihak Datasonic Technologies Sdn Bhd dalam usaha mendapatkan kontrak daripada Kementerian Dalam Negeri.

Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit milik YAB.

Berdasarkan pertuduhan ke-14 dan ke-15, Ahmad Zahid didakwa menerima suapan berjumlah RM6 juta daripada Chew sebagai upah melantik Datasonic Technologies Sdn Bhd untuk melaksanakan projek cip pasport bagi tempoh lima tahun atau untuk jumlah 12.5 juta cip yang akan dimasukkan ke dalam halaman biodata polikarbonat pasport antarabangsa Malaysia daripada Jabatan Imigresen menerusi rundingan terus di bawah Kementerian Dalam Negeri.

Pembelaan akan menyambung hujahnya esok.


PICK antara kejayaan pengukuhan ekonomi negara: Menteri Kewangan

Ekonomi negara telah kembali ke landasan pemulihan kukuh menerusi pelbagai usaha kerajaan serta pelaksanaan Program Imunisasi Covid-19 Kebangsaan (PICK), walaupun dalam keadaan mengharungi ancaman varian Delta, serta bencana banjir pada 2021.

Menteri Kewangan, Tengku Datuk Seri Zafrul Abdul Aziz berkata kerajaan sentiasa komited dalam membantu seluruh rakyat Malaysia untuk bangun semula dan ini bukan hanya sekadar retorik, lapor Bernama.

Menurutnya, kerajaan telah mengambil langkah responsif dan proaktif melalui pelbagai pakej bantuan dan rangsangan ekonomi, serta Bajet 2021 berjumlah RM322.5 bilion, untuk menjamin kesejahteraan rakyat, kelangsungan perniagaan, dan daya ketahanan ekonomi dalam menangani krisis.

“Pelbagai penanda ekonomi juga terus mencerminkan perkembangan yang memberangsangkan, ini termasuk aliran masuk bersih pelaburan langsung asing (FDI) yang berjumlah hampir RM55 bilion, jumlah perdagangan luar mencecah lebih RM2 trilion serta aliran masuk bersih pelabur asing ke (dalam) pasaran bon tempatan yang melebihi RM33 bilion,” katanya.

Berucap pada pelancaran Program Semarak Niaga Keluarga Malaysia di ibu negara hari ini, Tengku Zafrul berkata selain itu pada 2021, Keluaran Dalam Negara Kasar (KDNK) meningkat 3.1 peratus, manakala kadar pengangguran bagi Disember terus berkurangan kepada 4.2 peratus.

“Kesemua data ini adalah lebih baik berbanding tahun-tahun sebelum Covid-19 melanda negara, namun, kita perlulah sentiasa berwaspada dengan segala kemungkinan dan cabaran ketidaktentuan bagi tahun ini,” katanya.

Beliau berkata merujuk Bank Dunia dan Tabung Kewangan Antarabangsa (IMF), unjuran pertumbuhan ekonomi dunia 2022 dijangka berkurangan berbanding apa yang dicapai pada 2021.

“Ini berikutan ancaman varian Omicron, peningkatan kadar inflasi, serta gangguan rantaian bekalan dunia. Unjuran tersebut turut didorong oleh permintaan terpendam yang mula reda, serta pengurangan sokongan fiskal dan rangsangan ekonomi oleh kerajaan-kerajaan di seluruh dunia,” katanya.

Beliau berkata Malaysia kini berada di persimpangan jalan yang kritikal.

Dalam menuju ke arah negara maju dan berpendapatan tinggi selaras dengan matlamat yang digariskan dalam Rancangan Malaysia ke-12 (RMK12), perjalanan seterusnya dipenuhi onak dan duri perubahan iklim, serta peralihan negara kepada populasi yang terus menua, serta isu struktur yang pastinya tidak boleh diselesaikan dalam masa satu atau dua tahun, katanya.

Tengku Zafrul berkata oleh yang demikian, strategi dan inisiatif serta langkah Bajet 2022 dirangka rapi untuk meneruskan momentum pemulihan jangka pendek, selain menerapkan dasar-dasar penyusunan semula jangka panjang.

Beliau berkata dalam melaksanakan kedua-dua agenda tersebut, kerajaan akan mengutamakan dua teras utama iaitu menambah baik pasaran buruh dan memperkasakan sektor perniagaan melalui Bajet 2022.

“Program Semarak Niaga dirangka agar komuniti usahawan kita mampu bangkit semula dan terus berkembang.

“Bersama-sama langkah Bajet 2022 yang akan memudah cara perniagaan, serta pelbagai insentif cukai, kesemua ini akan juga membantu negara mencapai sasaran penciptaan 600,000 pekerjaan untuk Keluarga Malaysia tahun ini. Insya-Allah, kesemua usaha ini akan melonjakkan lagi ekonomi negara,” katanya.

Beliau berkata program bernilai lebih RM40 bilion ini merangkumi pinjaman langsung, jaminan pembiayaan dan suntikan ekuiti yang akan memanfaatkan setiap usahawan.

Selain akses kepada pembiayaan, strategi untuk membina daya tahan sektor perniagaan juga tertumpu kepada inisiatif yang akan memacu pelaburan strategik, memudah cara perniagaan, serta memperkasakan agenda digitalisasi dan kelestarian mereka, katanya.

Beliau berkata kerajaan juga kekal komited untuk membantu sektor yang masih terjejas seperti industri pelancongan, kreatif dan peruncitan.

“Secara keseluruhan, insiatif-inisiatif tersebut serta Program Semarak Niaga akan mengembalikan keupayaan, dan memperkasakan komuniti perniagaan dalam memacu pertumbuhan ekonomi negara.

“Bagi tahun ini, kerajaan mengujurkan pertumbuhan ekonomi negara di antara 5.5 dan 6.5 peratus, selari dengan unjuran IMF (pada 5.7 peratus) dan Bank Dunia (pada 5.8 peratus),” katanya.

Beliau berkata dalam melangkah ke hadapan, MOF akan terus komited untuk menjadi kementerian yang responsif, bertanggungjawab dan reformis dari segi fiskal.


DAP tak tahu alasan terperinci pengunduran Ronnie Liu: Gobind

Alasan pengunduran daripada DAP perlu dijelaskan sendiri oleh Ronnie Liu, kata Gobind Singh Deo.

Timbalan Pengerusi DAP itu berkata tidak mengetahui secara terperinci alasan Liu memohon untuk berundur daripada parti disertainya sejak lebih empat dekad lalu itu baru-baru ini.

Jelasnya, pimpinan DAP pusat tidak dimaklumkan mengenai alasan terperinci pengunduran Liu yang juga Ahli Jawatankuasa Eksekutif Pusat (CEC) melalui surat yang diutuskan kepada parti.

Beliau bagaimanapun mengakui menghormati langkah diambil itu kerana itu hak Liu untuk berbuat demikian.

“Itu (alasan spesifik mengenai pengunduran) kena tanya beliau sebab beliau yang tulis surat itu. Setahu saya, itu adalah keputusan yang beliau buat dan putuskan. Keputusan itu juga adalah haknya.

“Perkara ini seharusnya dijelaskan beliau sendiri tetapi pada pihak kita, kita terus bergerak ke hadapan sebagai persediaan untuk pilihan raya.

“Tetapi kalau nak tanya alasan tertentu, spesifik dan sebagainya, kena tanya Ronnie Liu sendiri kerana suratnya setakat itu sahaja,” katanya dipetik laporan BH.

Gobind ditanya wartawan berhubung pengunduran Liu daripada parti yang dianggotainya selama empat dekat berkuasa kuasa esok.

Perkara itu disahkan Liu sendiri menerusi surat dikongsikan di Facebook rasminya.

Tulis Liu dalam surat berkenaan, “selepas 41 tahun bersama DAP, banyak perkara telah berlaku dan ada yang diluar jangkaannya. Dengan itu saya memohon untuk menamatkan keahliannya bersama DAP.”

Mengulas pengunduran Liu daripada DAP berpotensi mengundang implikasi buruk terhadap imej Pakatan Harapan (PH) pada PRN nanti, Gobind menegaskan ia tidak akan memberi kesan kepada gabungan itu termasuk DAP.

“Saya rasa tidak. Memang pada saya secara peribadi, soal letak jawatan ini bukan satu perkara yang baharu kerana banyak ahli yang letak jawatan.

“Ada banyak daripada mereka (yang letak jawatan) memberikan alasan tertentu,” katanya lagi.


Zahid kata dia bukan Menteri Pertahanan ketika projek kapal tempur dianugerah

Projek kapal tempur pesisir pantai (LCS) bernilai RM9.128 bilion dianugerahkan kepada Boustead Naval Shipyard (BNS) oleh kerajaan melalui Kementerian Pertahanan pada 2011, demikian menurut laporan-laporan media sebelum ini.

Namun, Presiden UMNO Datuk Seri Ahmad Zahid Hamidi menegaskan bahawa kegagalan pembekalan LCS tidak patut dikaitkan dengannya kerana ketika projek itu dianugerahkan beliau bukan Menteri Pertahanan.

“Saya memegang jawatan sebagai Menteri Pertahanan dari April 2009 hingga Mei 2013. Jadi mana-mana pihak yang menyebabkan kelewatan pembinaannya haruslah bertanggungjawab memberikan penjelasan kepada PAC.

“(Ia bagi) menyokong penuh pendedahan kelewatan ini,” kata Zahid memetik laporan umnoonline hari ini.

Beliau juga menegaskan bahawa mana-mana pihak yang telah menyebabkan kegagalan pembekalan LCS perlu memberi penjelasan kepada Jawatankuasa Kira-kira Wang Negara (PAC).

PAC mengemukakan laporan rasmi kepada Parlimen, Khamis lalu, yang sekali gus mendedahkan kepada rakyat berhubung kegagalan perolehan LCS yang melibatkan dana berbilion-bilion wang negara.

Khamis lalu, Pengerusi PAC Wong Kah Woh berkata Zahid akan dipanggil badan itu awal bulan depan bagi melengkapkan prosiding berhubung kegagalan pembekalan enam LCS bernilai RM9 bilion.

Turut akan dipanggil pada prosiding PAC ialah bekas Panglima Tentera Laut Diraja Malaysia (TLDM), Tan Sri Abdul Aziz Jaafar dan kontraktor utama projek kapal LCS Boustead Naval Shipyard (BNS) Sdn Bhd.

Isu itu dilaporkan dalam Laporan Ketua Audit Negara (LKAN) 2019 Siri 1 (Pengauditan Pematuhan Kementerian/ Jabatan Persekutuan) dan Laporan Siasatan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK), diterbitkan pada 2019.

Mengulas lanjut, Zahid yang merujuk kepada laporan audit PAC berkata kontrak kepada Boustead adalah mengikut Garis Panduan Permohonan Perolehan Secara Rundingan Terus bertarikh 17 April 2002.

“Secara jelas ia tiada kaitan dengan saya, malah Lembaga Tabung Angkatan Tentera (LTAT) sendiri menjadi pemegang saham terbesar dalam syarikat pembinaan LCS itu,” katanya.

Sehubungan itu, Zahid sedia memberi keterangan mahupun penjelasan kepada PAC bagi melengkapkan prosiding itu dalam masa terdekat.

Isu berkaitan LCS semakin menarik apabila pada Januari lalu, Suruhanjaya Pencegahan Rasuah Malaysia (SPRM) dilaporkan menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam LCS oleh BNS.

Laporan yang disahkan Ketua Pesuruhjaya SPRM Tan Sri Azam Baki itu menyatakan individu yang masing-masing berusia 49 dan 79 tahun adalah CEO syarikat yang terlibat dalam projek tersebut dan ditahan ketika hadir memberi keterangan di Ibu Pejabat SPRM di Putrajaya pada 24 Januari.

Kedua-dua individu terbabit disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber yang mengetahui perkara itu.

Sumber itu berkata siasatan kes tersebut tertumpu kepada kesalahan mengikut Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.


Dana Covid-19 tinggal baki RM5 bilion, perlu tambahan: Zafrul

Kerajaan memerlukan peruntukan tambahan selepas Kumpulan Wang Covid-19 tinggal berbaki lagi RM5 bilion daripada jumlah RM65 bilion yang diperuntukkan pada tahun lalu.

Perkara itu dibangkitkan Menteri Kewangan Senator Datuk Seri Tengku Zafrul Tengku Abdul Aziz yang berkata rang undang-undang yang pertama meluluskan peruntukan bernilai RM45 bilion pada September 2020, disusuli pindaan had siling daripada RM45 bilion kepada RM65 bilion pada Disember 2020.

“Had siling yang ditingkatkan pada waktu itu bertujuan untuk membiayai empat pakej pertama, iaitu Prihatin, Prihatin PKS Tambahan, Penjana dan Kita Prihatin serta sebahagian dari langkah Belanjawan 2021,” katanya di Dewan Rakyat.

Jelasnya, peruntukan Covid-19 tersebut banyak disalurkan menerusi program bantuan dan pakej rangsangan yang diperkenalkan kerajaan sejak awal tahun ini selepas negara masih bergelut dengan penularan Covid-19 yang menyaksikan majoriti rakyat terjejas punca pendapatan mereka.

“Sebagai langkah segera dan proaktif, kerajaan telah melaksanakan empat pakej bantuan dan rangsangan ekonomi iaitu Permai, Pemerkasa, Pemerkasa Tambahan dan Pemulih bagi mengurangkan impak pelaksanaan Perintah Kawalan Pergerakan (PKP) yang dilaksanakan ketika itu.

“Keempat-empat pakej tersebut memerlukan tambahan peruntukan sejumlah RM27 bilion,” katanya.

Justeru, beliau berkata pindaan rang undang-undang dan peningkatan had hutang statutori adalah penting bagi memenuhi komitmen tersebut, serta untuk membiayai langkah yang seterusnya bagi tahun ini dan 2022 dalam memastikan momentum pemulihan negara dapat diteruskan.

“Ingin saya menekankan bahawa berdasarkan kedudukan semasa Kumpulan Wang Covid-19, Kementerian Kewangan mengunjurkan bahawa peruntukan tahun ini tidak mencukupi untuk membiayai pakej-pakej tersebut,” katanya lagi.

Menurut Zafrul lagi, baki siling yang tinggal kini berjumlah RM5 bilion dan memerlukan dana tambahan untuk menampung pakej bantuan yang dirancang kerajaan.

“Ini adalah kerana sejumlah RM60 bilion telah dibelanjakan dan baki siling setakat hujung September 2021 adalah berjumlah RM5 bilion sahaja.

“Mengambil kira keperluan tambahan tersebut, serta prestasi ekonomi dan had statutori hutang bagi tahun ini dan 2022, adalah wajar supaya Akta 830 dipinda untuk menampung peningkatan had siling Kumpulan Wang Covid-19 kepada RM110 bilion,” katanya lagi.

Tambahnya, cadangan itu melibatkan pindaan Akta 830 supaya had statutori hutang ditingkatkan kepada 65 peratus daripada Keluaran Dalam Negara Kasar (KDNK), berbanding 60 peratus sebelum ini serta pelaksanaan projek pembangunan Rancangan Malaysia Ke-12 (RMK12).

“Namun, dalam jangka masa sederhana, kerajaan masih komited terhadap langkah konsolidasi fiskal yang digariskan di bawah RMK12 dengan defisit disasarkan berkurang kepada 3.5 peratus berbanding KDNK menjelang 2025,” katanya.


37 kematian, 69,261 kes aktif

Seramai 37 pesakit Covid-19 meninggal dunia dalam tempoh 24 jam semalam, turun 10 kes berbanding 47 yang dilaporkan pada Selasa, lapor Kementerian Kesihatan (KKM) hari ini.

Angka itu menjadikan keseluruhan kematian akibat komplikasi Covid-19 sejak awal tahun lalu meningkat kepada 30,147 kes, termasuk 6,096 pesakit yang meninggal dunia sebelum dibawa ke hospital (BID).

Menurut laman sesawang Covidnow, seramai tujuh pesakit meninggal dunia di Terengganu, menjadikan keseluruhannya 564 kematian direkodkan di negeri itu sejak awal tahun lalu.

Sehingga semalam, Terengganu mencatat 2,643 kes aktif, termasuk 1,705 yang menjalani kuarantin di rumah; 540 ditempatkan di PKRC; 371 dimasukkan ke hospital; dan 27 dirawat di unit rawatan rapi (ICU), dengan 19 yang memerlukan alat bantuan pernafasan.

Bagi negeri-negeri lain, Negeri Sembilan dan Sabah masing-masing mencatat lima kes kematian; diikuti masing-masing empat di Kelantan, dan Selangor; tiga di Johor dan Perak; serta masing-masing dua di Kedah dan Pahang.

Sarawak dan Kuala Lumpur pula masing-masing merekodkan satu kes, sementara tiada kematian dilaporkan di Melaka, Perlis, Pulau Pinang, Labuan dan Putrajaya.

Sementara itu, jumlah kes aktif meningkat lagi kepada 69,261 semalam, berbanding 68,625 pada Selasa – naik 636 kes, menyusul peningkatan jumlah jangkitan sebanyak 5,755 kes semalam berbanding 5,594 pada Selasa.

Daripada jumlah kes aktif itu, 55,705 pesakit dikuarantin di rumah; 7,584 ditempatkan di PKRC; 5,466 dimasukkan ke hospital; dan 506 dirawat di ICU dengan 270 memerlukan alat bantuan pernafasan.

Sehingga semalam kumulatif positif adalah sebanyak 2,597,043 kes, berbanding 2,503,427 kumulatif sembuh.

Kes aktif di Lembah Klang turut meningkat semalam kepada 24,106 kes, berbanding 23,986 yang dicatat pada Selasa, dengan 21,361 pesakit menjalani kuarantin di rumah; 1,224 ditempatkan di PKRC; 1,396 dimasukkan ke hospital; dan 125 dirawat di ICU, termasuk 72 yang memerlukan alat bantuan pernafasan.

Secara keseluruhan jumlah kumulatif positif di Lembah Klang kini mencecah 950,945 kes, dengan 918,339 daripada pesakit telah sembuh, dan 12,365 kes kematian.


Shahrir bayar penuh beli kereta Honda RM118,485 guna cek: Saksi

Mahkamah Tinggi Kuala Lumpur hari ini diberitahu bekas Pengerusi Felda Tan Sri Shahrir Ab Samad telah membuat pembayaran penuh bagi pembelian sebuah kereta jenis Honda Civic Hibrid bernilai RM118,485 menggunakan sekeping cek, sembilan tahun lepas.

Eksekutif Akaun Sutera Auto Sdn Bhd Rozana Khalid, 43, yang terlibat dalam proses penutupan akaun bagi pembelian kereta berwarna putih itu berkata Ab Shahrir membuat pembayaran itu pada 21 Dis 2013, lapor Bernama.

Beliau berkata demikian semasa membacakan pernyataan saksi pada perbicaraan kes bekas Ahli Parlimen Johor Bahru itu yang berdepan pertuduhan gagal mengisytiharkan RM1 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Saksi pendakwaan ketujuh itu turut mengesahkan salinan cek dan resit bayaran yang ditunjukkan oleh Timbalan Pendakwa Raya Rasyidah Murni Azmi.

Rozana juga berkata terdapat tiga kaedah pembayaran bagi pembelian tunai iaitu menggunakan wang tunai, kad kredit dan cek namun kebarangkalian untuk seseorang berbuat demikian hanya satu atau dua peratus.

“Kebiasaannya pembeli akan membuat pinjaman bank. Sebagai contoh, daripada 50 unit yang terjual mungkin dua atau tiga orang akan membeli secara tunai dan pembayaran itu akan dibuat sama ada dalam bentuk wang tunai atau kad kredit,” katanya.

Terdahulu, mahkamah mendengar keterangan Eksekutif Pentadbiran Sutera Auto Sdn Bhd Nurrul Hafizah Md Roslan, 40, berhubung invois yang disediakan selepas urusan pembayaran dan pendaftaran kenderaan itu selesai.

Shahrir, 72, didakwa melibatkan diri dalam pengubahan wang haram dengan tidak melaporkan pendapatan sebenar dalam borang cukai pendapatan yang bertentangan dengan Seksyen 113(1)(a) Akta Cukai Pendapatan 1967, iaitu tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudian dimasukkan ke dalam akaun bank miliknya.

Beliau didakwa melakukan perbuatan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014 mengikut Seksyen 4(1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.

Perbicaraan di hadapan Hakim Datuk Muhammad Jamil Hussin bersambung esok.


Perbicaraan jenayah seksual Da’i Syed ditangguh, saksi tak hadir

Perbicaraan kes pendakwah selebriti Da’i Syed yang didakwa atas dua pertuduhan melibatkan jenayah seksual di Mahkamah Sesyen Petaling Jaya di sini ditangguhkan ke Mei ini setelah saksi yang juga mangsa dalam kes itu tidak hadir pada prosiding hari ini.

Timbalan Pendakwa Raya Norhashimah Hashim memaklumkan kepada Hakim Jamaludin Mat mengenai ketidakhadiran saksi itu dan memohon tarikh perbicaraan selama lapan hari pada April dilapangkan sebelum perbicaraan bermula 17 Mei, lapor Bernama.

Peguam Syed Amirul Syed Edros yang mewakili Da’i Syed atau nama sebenarnya Syed Shah Iqmal Syed Mohammad Shaiful, tidak membantah permohonan itu.

Mahkamah membenarkan permohonan itu dan menetapkan 17 Mei untuk tarikh perbicaraan seterusnya.

Mangsa yang merupakan seorang penuntut sebuah kolej swasta berusia 24 tahun sepatutnya hadir bagi memberi keterangan selaku saksi pendakwaan pertama dalam perbicaraan kes Syed Shah Iqmal, 27.

Pada 10 Dis 2020, Syed Shah Iqmal mengaku tidak bersalah di Mahkamah Sesyen atas pertuduhan melakukan persetubuhan di luar tabii terhadap wanita berumur 22 tahun (ketika itu), di rumah sewa tertuduh di Damansara Perdana di sini, antara 3 hingga 4 pagi, 17 Okt 2020.

Dia didakwa mengikut Seksyen 377B Kanun Keseksaan yang memperuntukkan hukuman penjara maksimum 20 tahun serta sebatan, jika sabit kesalahan.

Sementara itu pada tarikh sama di Mahkamah Majistret, Syed Shah Iqmal turut didakwa menggunakan kekerasan jenayah terhadap mangsa sama dengan maksud untuk mencabul kehormatannya, pada tarikh dan lokasi sama.

Pertuduhan mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada hukuman itu, jika sabit kesalahan.

Pada 19 Mac 2021, Mahkamah Majistret membenarkan kes cabul yang dihadapi tertuduh dipindahkan ke Mahkamah Sesyen, untuk dibicarakan bersama.


Kerajaan tak jawab soalan syarikat mana dapat import telur: Wan Saiful

Datuk Wan Saiful Wan Jan mempersoalkan mengapa sehingga hari ini tidak mahu mendedahkan syarikat mana yang diberikan permit import (AP) telur ayam dari India oleh kerajaan.

Ahli Parlimen Tasek Gelugor itu bertanya berhubung isu import telur ayam di Dewan Rakyat sebelum ini dan mahu nama syarikat itu didedahkan, bagaimanapun dalam jawapan bertulis oleh Menteri Pertanian dan Keterjaminan Makanan, Mohamad Sabu tidak menjawab persoalan tersebut.

“Dalam sidang Dewan Rakyat hari ini saya menerima jawapan bertulis untuk soalan saya berkaitan bekalan telur dalam negara.

“Saya juga tanya mengenai telur import dari India. Tapi nampaknya jawapan Menteri tidak menjawab sepenuhnya soalan saya,” katanya dalam hantaran Facebook hari ini.

Dalam soalan di Parlimen, Wan Saiful bertanya mengapa Kerajaan Pakatan Harapan (PH)-Barisan Nasional (BN) mengimport telur dari India yang harganya lebih mahal dan saiz telur lebih kecil serta syarikat manakah yang mendapat AP import telur, bagaimana mereka dipilih dan berapa lama AP ini berkuat kuasa.

Bagaimanapun, jawapan bertulis oleh Mohamad atau Mat Sabu hanya menjelaskan syarikat tersebut diberikan AP kerana mempunyai pengalaman sebelum ini tetapi tidak mendedahkan nama syarikat tersebut.

“Syarikat tersebut diberikan kebenaran bagi mengimport telur dari negara India berdasarkan pengalaman mereka dalam membawa masuk telur dari India ke Qatar bagi memenuhi keperluan ketika penganjuran Piala Dunia FIFA 2022 di Qatar.

“Dengan keupayaan pihak syarikat yang mampu menghantar bekalan telur dalam masa yang singkat, Kementerian telah bersetuju untuk member kelulusan import khas selama tempoh 6 bulan bermula Disember 2022,” menurut jawapan bertulis itu.

Untuk rekod, isu kekurangan bekalan telur di pasaran tempatan berlaku apabila terdapat penyusutan pengeluaran yang dikesan mulai Oktober sehingga Disember 2022, di mana pengeluarannya tidak dapat menampung keperluan di dalam negara.

Sebagai langkah intervensi jangka masa pendek bagi memastikan kecukupan bekalan telur di dalam negara, Kementerian ini telah membenarkan pengimportan telur dari India dari jenis Fresh White Shell Egg, dengan berat diantara 50-55 gram yang boleh digredkan sebagai gred D di Malaysia tau medium di India.

Setakat ini, hanya satu syarikat yang diberi kebenaran berdasarkan permohonan dan cadangan yang diterima daripada pihak syarikat.


Kenaikan harga barang bakal dorong UMNO desak PRU lebih awal

Rasa tidak puas hati orang ramai berhubung kenaikan harga barangan pengguna boleh mendorong UMNO berusaha lebih keras untuk mendesak Pilihan Raya Umum Ke-15 (PRU-15) diadakan lebih awal, menurut pendapat beberapa penganalisis politik.

Menurut mereka keadaan ketika ini membolehkan bekas parti pemerintah itu menafikan sebarang tanggungjawab terhadap kos sara hidup negara yang melonjak sejak pandemik Covid-19 dan mendakwa ia memerlukan mandat baharu yang kuat untuk menangani isu itu.

Felo Kanan Akademi Penyelidikan Strategik Nusantara Azmi Hassan, berkata UMNO boleh mendakwa, walaupun Perdana Menteri Datuk Seri Ismail Sabri Yaakob daripada parti itu, kuasanya masih tersekat kerana perlu bergantung kepada Parti Pribumi Bersatu Malaysia (Bersatu) dan PAS untuk mengekalkan kerajaannya.

“Naratif ini sangat kuat dan berkesan memandangkan keadaan pembangkang berada pada kemerosotan yang sangat rendah sekarang.

“Dengan menggabungkan dua naratif iaitu kedudukan perdana menteri yang lemah, peningkatan kos segala-galanya dan ketidakupayaan untuk membentuk dasar dalam kerajaan, UMNO berasa sekarang adalah masa terbaik untuk mengadakan pilihan raya umum (PRU) daripada menunggu sehingga tahun depan,” kata Azmi seperti dilapor MalayMail.

Setelah ditolak pada PRU 2018, UMNO dan Barisan Nasional (BN) telah bangkit dan menyaksikan kejayaan dalam tiga pilihan raya negeri (PRN) baru-baru ini termasuk Melaka dan Johor yang dimenangi bekas parti pemerintah itu apabila bertanding solo.

Kejayaan ini mendorong UMNO untuk mendesak PRU mengejut diadakan walaupun tempoh penggal Parlimen akan berakhir tahun depan, berdasarkan kepercayaan bahawa ia boleh meyakinkan pengundi untuk memberi mandat kuat bagi mengembalikan dasar yang mereka nikmati sebelum ini di bawah pemerintahan BN selama beberapa dekad.

Bagaimanapun, Azmi berkata peluang untuk UMNO dan BN tertutup susulan kemerosotan ekonomi yang berlanjutan yang mencetuskan kemarahan orang ramai terhadap parti itu yang menjadi sebahagian daripada kerajaan hari ini.

“Apa pun alasannya, bagi UMNO adalah baik untuk pilihan raya diadakan dalam beberapa bulan akan datang, bukan tahun depan kerana keadaan akan berubah dengan pantas menjelang tahun depan.

“Ekonomi mungkin berada dalam keadaan yang teruk dan pembangkang juga boleh membentuk pakatan sendiri,” katanya.

Indeks Harga Pengguna (IHP) Malaysia meningkat sederhana sebanyak 2.2 peratus kepada 125.2 pada Februari 2022 daripada 122.5 pada bulan yang sama tahun sebelumnya, didorong terutamanya oleh peningkatan inflasi makanan, lapor Jabatan Perangkaan Malaysia pada Mac.

Ketua perangkaan Datuk Seri Mohd Uzir Mahidin berkata kenaikan itu melepasi purata inflasi di Malaysia bagi tempoh 2011 hingga Februari 2022 sebanyak 1.9 peratus.

Beliau berkata peningkatan 3.7 peratus dalam kumpulan makanan dan minuman bukan alkohol sebahagian besarnya disebabkan oleh peningkatan dalam komponen untuk makanan di rumah yang naik 4.1 peratus berbanding bulan yang sama tahun sebelumnya, sambil menambah bahawa peningkatan itu adalah terutamanya untuk bahan mentah, bahan masakan seperti ayam (14.2 peratus) dan telur (13.5 peratus).

Komoditi global mengalami satu lagi kejutan besar tahun ini akibat pencerobohan Russia ke atas Ukraine. Konflik itu telah menjejaskan pasaran gandum antarabangsa dengan teruk, kerana kedua-dua negara adalah negara ‘bakul roti’.

Kekurangan gandum diburukkan lagi oleh keputusan India minggu lalu untuk mengharamkan eksport produk gandum akibat kekurangan bekalan dan inflasinya sendiri.

Profesor Sains Politik Universiti Sains Malaysia Ahmad Fauzi Abdul Hamid pula berkata perkembangan itu bermakna UMNO akan mempunyai lebih motivasi untuk mendesak PRU diadakan, sebaik sahaja Memorandum Persefahaman mengenai Transformasi dan Kestabilan Politik tamat pada Julai.

Ditanya sama ada kenaikan harga di seluruh dunia akan memaksa UMNO untuk menentukan masa PRU, Fauzi berkata UMNO akan mendapat sedikit sahaja keuntungan sebagai parti jika menunggu lebih lama kerana ianya hanya akan memberi masa kepada pembangkang untuk pulih.

Fauzi berpendapat mungkin cukup bagi UMNO untuk meletakkan kesalahan kenaikan harga barangan sekarang kepada kerajaan Perikatan Nasional (PN) dengan mendakwa menteri-menteri di dalam gabungan itu gagal bertindak.

“Sebagai contoh, (Datuk Seri) Azmin Ali, (Datuk Seri) Mustapa Mohamad dan (Datuk Seri) Tengku Zafrul (Abdul Aziz) adalah menteri bukan BN yang portfolionya berurusan secara signifikan dengan ekonomi. Apakah yang telah mereka lakukan untuk mengurangkan penderitaan ekonomi rakyat bawahan?,” katanya.

Felo kanan di Institut Hal Ehwal Antarabangsa Singapura, Oh Ei Sun berkata UMNO juga bersemangat untuk mengekalkan momentumnya ketika mencapai kemenangan besar pada PRN Melaka dan Johor.

Oh berkata walaupun Ismail Sabri mungkin lebih suka menangguhkan PRU untuk mencuba dan mengukuhkan kedudukannya, UMNO akan berhati-hati memberi masa kepada pesaingnya untuk membuat persiapan.

“Kini politik sangat bergelora, dan anda tidak pernah tahu apa yang akan berlaku walaupun dalam masa beberapa hari.

“Jadi, sementara pembangkang masih lemah, kenapa tidak menggunakan seterika ketika ia masih panas, dan lenturkan mengikut kehendak anda?” katanya.

Kenaikan harga makanan semakin mendominasi wacana awam kerana gangguan bekalan yang tidak dapat diselesaikan sejak pandemik Covid-19 sekali gus menyebabkan kenaikan berulang dan menyakitkan dalam beberapa bulan kebelakangan ini.

Kenaikan harga barang itu, memaksa kerajaan Ismail Sabri minggu ini untuk mengumumkan pemansuhan permit kelulusan (AP) sebagai keperluan untuk import makanan kecuali beras.

Kerajaan juga membayangkan penarikan subsidi bahan api menyeluruh untuk RON95, yang menelan belanja berbilion ringgit setiap tahun untuk mengekalkannya pada harga siling RM2.05/L. Secara perbandingan, RON97 tanpa subsidi meningkat kepada RM4.33/L minggu ini.